Kesesakan Jalan Raya Di KK Undang Kebimbangan

KOTA KINABALU: Hari terakhir Perintah Kawalan Pergerakan (PKP) fasa kedua dilaksanakan memperlihatan kesesakan luar biasa di sekitar pusat bandaraya.

Sejak PKP berkuatkuasa bermula 18 Mac lalu, kesesakan jalan raya sejak pagi tadi menunjukkan orang ramai keluar rumah secara beramai-ramai.

Menerusi gambar-gambar yang dikongsikan di laman Facebook, kebanyakan jalan sekitar pusat bandaraya sesak seawal pagi tadi.

Ketua Polis Daerah Kota Kinabalu, Asisten Komisioner Habibi Majinji berkata, kesesakan yang berlaku ini adalah susulan masyarakat yang masih berdegil untuk keluar rumah semasa pelaksanaan Perintah Kawalan Pergerakan (PKP).

“Kita dapati masyarakat masih berdegil jadi, kita memang membuat pemeriksaan yang betul-betul rapi dengan menyemak dokumen perjalanan yang dimiliki setiap pemandu.

“Kita menyoal setiap pemandu kenderaan ini kerana ada antara mereka yang memberikan pelbagai alasan.

“Atas sebab itu, kita lebih tegas agar mereka tidak memberikan seribu satu alasan untuk menipu bagi melepasi sekatan jalan raya (SJR) yang dijalankan,” katanya ketika dihubungi, di sini hari ini.

Habibi berkata, memasuki PKP 3, kawalan di SJR masih lagi ketat dimana, anggota Polis Diraja Malaysia, Angkatan Tentera Malaysia (ATM) dan Jabatan Sukarelawan Malaysia (RELA) yang bertugas di SJR akan memeriksa dokumen perjalanan setiap kenderaan.

Diawal pelaksanaan PKP, kerajaan telah mengeluarkan arahan hanya ketua isu rumah atau seorang pemandu dibenarkan berada dalam kenderaan sekiranya ingin membeli barangan keperluan penting.

Kebanyakan pengguna Facebook melahirkan kebimbangan melihat kesesakan yang luar biasa semasa PKP ini.

Menerusi paparan Sabah Info, antara komen yang dinyatakan pengguna Facebook S Salleh Salleh menyatakan ‘polis kena tegas, mana yang tidak munasabah terus keluarkan kompaun RM1,000’.

Bagi Macik Kiah Moden komen yang dipaparkan berbunyi ‘diorang mahu sambung rantaian Covid-19 yang mahu putus di kedai emas’.

Menurut komen Riz Faizal dalam page Facebook Info Lalu Lintas Sabah ‘inilah kesannya jika beberapa sektor dibuka. Tiada guna PKP kerajaan laksana jika begini, rantaian Covid-19 tidak akan terputus. Sia-sia usaha dan penat lelak KKM mengawal penularan wabak maut ini. Siapa harus dipersalahkan’.


Badan Lesu, Hilang Deria Bau & Rasa Juga Gejala Dijangkiti COVID-19

PUTRAJAYA: Kelesuan dan hilang deria bau serta rasa adalah antara simptom jangkitan COVID-19 yang dikesan dalam kalangan pesakit.

Ketua Pengarah Kesihatan Datuk Dr Noor Hisham Abdullah, berkata ketika ini, gejala yang diketahui umum adalah demam, batuk, selesema, cirit birit serta sesak nafas.

Beliau berkata, ada gejala yang ramai tidak sedar iaitu kelesuan serta hilang deria bau dan rasa.

“Ada mereka yang ke pejabat apabila diambil suhu ia normal, tetapi mereka ada masalah kelesuan, hilang deria bau serta rasa.

“Itu juga adalah gejala yang tidak kita maklum. Adalah penting kalau kita ambil tindakan, jika kita ada gejala yang nyata seperti demam dan batuk, kita pakai topeng muka dan jangan datang ke pejabat.

“Sebelum ini, pada mesyuarat di Jabatan Perdana Menteri (JPM) ada pegawai yang datang, tidak ada gejala yang nyata seperti batuk, demam tetapi ada gejala kelesuan, kebetulan mereka yang menghadiri mesyuarat itu perlu menjalani ujian saringan, beliau didapati positif,” katanya pada sidang media harian COVID-19, di sini sini, hari ini.

Justeru, Dr Noor Hisham berkata, walaupun ada mesin dan alat untuk mengukur suhu, tidak semestinya suhu yang normal itu, tidak ada gejala.- Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Gatok, ketua geng curi motosikal dan kereta diburu

KOTA KINABALU, 10 Mei – Polis di sini sedang giat memburu seorang lelaki, Arthur Julian Abit yang dikenali sebagai Gatok kerana dipercayai terlibat dalam kes curi motosikal dan kenderaan di sekitar Kota Kinabalu dan kawasan berhampiran.

Ketua Polis Daerah Kota Kinabalu ACP Habibi Majinji berkata Gatok, seorang lelaki warga tempatan berumur 34 tahun dipercayai bertindak sebagai ketua kumpulan serta dalang dalam kes curi motosikal dan kenderaan yang aktif sejak penghujung 2018.

Katanya tiga Geng Gatok berumur antara 20 hingga 39 tahun telah ditahan polis dalam tiga serbuan berasingan di Kota Kinabalu dan Inanam pada 25 April hingga 2 Mei lepas, masing-masing dua warga Filipina tidak mempunyai dokumen pengenalan diri, manakala seorang lelaki warga tempatan mempunyai rekod jenayah lampau atas kesalahan penyalahgunaan dadah dan curi kereta sekitar 2011 hingga 2017.

“Geng Gatok ini terdiri daripada empat lelaki, yang mana, tiga daripadanya telah ditangkap dan seorang lagi lelaki iaitu dalang dalam kes ini dikenali dengan nama Gatok masih bebas dan orang ramai diminta melaporkan kepada polis sekiranya mengenali, terjumpa atau terserempak dengan suspek.

“Dengan tangkapan tiga suspek itu, polis berjaya menyelesaikan 10 hingga 15 kes curi kenderaan di sekitar Kota Kinabalu khususnya di Inanam. Polis turut merampas dua motosikal dan dua kereta yang dilaporkan hilang di sekitar Kota Kinabalu dan Inanam,” katanya dalam sidang media di sini, hari ini.

Habibi berkata hasil siasatan lanjut mendapati ketiga-tiga suspek ditahan itu dipercayai terlibat dengan lima kes curi motosikal dan empat kes curi motokar di sekitar Kota Kinabalu sejak penghujung tahun lepas.

Kes disiasat mengikut Seksyen 379A Kanun Keseksaan yang memperuntukkan hukuman penjara selama tempoh tidak kurang setahun dan tidak lebih tujuh tahun dan boleh dikenakan denda.

Dalam kes berasingan, Habibi berkata, polis menahan dua daripada empat lelaki warga Filipina berumur antara 38 hingga 46 tahun dipercayai anggota Geng Wahid yang terlibat dalam kes curi kenderaan di Tawau dan sekitar Kota Kinabalu.

Katanya polis turut merampas sebuah kereta Proton Iswara Aeroback berwarna putih dengan nombor pendaftaran palsu serta beberapa peralatan mencuci kereta ditemui di dalam kenderaan terbabit.

Hasil siasatan lanjut mendapati suspek berkenaan dipercayai terlibat dengan 12 kes curi kenderaan dan lain-lain iaitu enam kes di Kota Kinabalu, empat kes di Penampang dan masing-masing satu kes di Papar dan Tawau sejak pertengahan 2018, katanya.

Kes disiasat mengikut Seksyen 379A Kanun Keseksaan.

Sementara itu, Habibi berkata satu kes samun dilaporkan berlaku di sebuah bank di Inanam melibatkan seorang mangsa wanita berumur 35 tahun bersama anaknya berumur 10 tahun yang sedang ingin mengeluarkan wang di mesin ATM pada 6.15 pagi tadi.

Habibi berkata mangsa yang juga guru tadika telah didatangi seorang lelaki tidak dikenali memakai topi yang bertindak mengugut untuk mencederakan anak mangsa sebelum melarikan diri menggunakan kereta milik mangsa jenama Hyundai Getz bernombor MAY6800 beserta wang tunai RM50 dan dokumen pengenalan diri di dalam beg tangan mangsa.

Orang ramai diminta melaporkan kepada polis sekiranya ternampak kereta dilaporkan hilang itu, katanya.


128 Hilang Tempat Tinggal, 16 Rumah Musnah Kebakaran Di Telipok

KOTA KINABALU, 7 Okt : Seramai 128 orang daripada 17 keluarga hilang tempat tinggal apabila 16 rumah di Skim Penempatan Telipok, Jalan Tuaran, dekat sini, musnah dalam kebakaran tengah hari ini.

Penolong Pengarah Bahagian Operasi Jabatan Bomba dan Penyelamat Sabah Misran Bisara berkata sepasukan anggota Balai Bomba dan Penyelamat Lintas serta Tuaran bergegas ke tempat kejadian sejurus menerima panggilan kecemasan pada 1.19 tengah hari.

Beliau berkata kebakaran melibatkan dua deretan rumah 16 pintu jenis tidak kekal dan operasi pemadaman dilakukan menggunakan sumber air daripada jentera bomba.

“Kebakaran membabitkan dua deret rumah 16 pintu jenis tidak kekal dan menurut maklumat awal, sebanyak 17 keluarga tinggal di situ,” katanya ketika dihubungi.

Katanya kebakaran tidak menyebabkan sebarang kemalangan jiwa manakala punca dan anggaran kerugian sedang disiasat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


142 Positif Covid-19, 108 Discaj Hari Ini

KUALA LUMPUR: Dua kematian berkaitan jangkitan koronavirus baharu (Covid-19) dilaporkan kepada Pusat Kesiapsiagaan dan Tindak Cepat Krisis Kebangsaan (CPRC), setakat 5 petang, hari ini.

Ketua Pengarah Kesihatan, Datuk Dr Noor Hisham Abdullah berkata, pertambahan itu menjadikan jumlah kumulatif kes kematian akibat jangkitan wabak berkenaan dalam negara ketika ini sebanyak 45 kes.

Mengenai bilangan kes baharu positif Covid-19, beliau berkata, sebanyak 142 dilaporkan hari ini, mencatatkan 2,908 kes keseluruhan dalam negara.

Katanya, daripada jumlah itu, seramai 102 pesakit dirawat di Unit Rawatan Rapi (ICU), termasuk 66 menggunakan bantuan alat pernafasan.

“Hari ini, bilangan pesakit yang discaj tertinggi iaitu 108 orang.

“Ini menjadikan 645 pesakit atau 22.2 peratus telah sembuh dan discaj hospital setakat jam 12 tengah hari, hari ini,” katanya.

Berikut laporan terperinci kematian akibat Covid-19 dalam negara hari ini;

1) Kes kematian ke-44 (kes ke-193)

• Wanita warga Malaysia berusia 80 tahun dan mempunyai latar belakang penyakit kencing manis, darah tinggi dan penyakit jantung.

2) Kes kematian ke-45 (kes ke-1053)

• Lelaki warga Malaysia berusia 62 tahun dan mempunyai latar belakang penyakit kencing manis dan darah tinggi.

• Beliau mempunyai sejarah kontak rapat dengan kes positif Covid-19 (kes ke-486).


Roc, pesawat terbesar di dunia

LOS ANGELES: Pesawat terbesar di dunia berjaya membuat penerbangan sulung pertama merentasi Gurun Mojave di California semalam.

Pesawat karbon-komposit pertama itu dibina oleh Stratolaunch Systems Corp yang dimulakan oleh mendiang pengasas bersama Microsoft, Paul Allen.

Pesawat putih dipanggil Roc itu mempunyai sayap yang sama panjang dengan ukuran padang bola sepak Amerika dan dikuasakan dengan enam enjin pada fiuslaj berkembar, berlepas kira-kira jam 7 pagi waktu Pasifik (waktu tempatan) dan berada di udara lebih dua jam sebelum mendarat semula di Mojave Air and Space Port.

“Penerbangan sulung yang hebat,” kata Ketua Pegawai Eksekutif Stratolaunch, Jean Floyd dalam satu kenyataan yang dimuat naik ke laman web syarikat itu.

Pesawat itu direka untuk mengangkut roket dan kenderaan angkasa lain dengan berat mencecah sehingga 226,796 kilogram pada ketinggian 10,668 meter.

Menurut Stratolaunch, pesawat itu mencapai kelajuan maksimum 304 kilometer sejam (km/j) pada ketinggian 5,181 meter, bertujuan untuk menguji prestasi dan kualiti pengendaliannya.

Allen, yang mengasaskan Microsoft bersama Bill Gates pada 1975, mengumumkan penubuhan Stratolaunch yang dibiayai sendiri pada 2011.

Allen meninggal dunia pada Oktober 2018 akibat limfoma bukan Hodgkins, hanya beberapa bulan selepas perkembangan pesawat itu didedahkan. – Reuters


Banjir Di Sabah Pulih, Semua PPS Ditutup

KOTA KINABALU: Banjir di Sabah pulih sepenuhnya apabila tiga lagi pusat pemindahan sementara (PPS) membabitkan dua di Telupid dan satu di Daerah Kecil Paitan ditutup sepenuhnya semalam.

Jawatankuasa Pengurusan Bencana Negeri memaklumkan semua 55 orang mangsa daripada 15 keluarga telah dibenarkan pulang ke rumah masing-masing selepas berada di tiga PPS itu sejak seminggu lepas.

Hujan berterusan sejak malam Khamis lepas di beberapa daerah di kawasan Pantai Timur dan Utara Sabah menyebabkan penduduk kampung yang terjejas akibat banjir terpaksa dipindahkan ke PPS apabila air sungai melimpah dan menenggelamkan kediaman masing-masing.

Daerah yang terjejas banjir termasuk Kota Marudu, Pitas, Telupid, Daerah Kecil Paitan dan Sandakan melibatkan lebih 3,000 mangsa di 27 PPS.

Sementara itu, laman sesawang Jabatan Meteorologi Malaysia meramalkan berlaku ribut petir di satu dua tempat di Sabah pada malam tadi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Polis Buru Wanita Lolos Pagar Kawat duri, Lari Dari PKPD

KOTA KINABALU: Satu video memaparkan seorang wanita meloloskan diri menerusi pagar kawat duri dipercayai di Bandaran Berjaya, tular di media sosial, hari ini.

Kawasan berkenaan adalah antara yang dikenakan Perintah Kawalan Pergerakan Diperketatkan (PKPD) bermula semalam hingga 25 Jul depan.

Video dari aplikasi TikTok berdurasi 0.31 saat yang dirakam kira-kira jam 8.30 malam tadi itu, menyaksikan wanita berbaju putih dan berseluar jeans itu sanggup meniarap untuk meloloskan diri dari kawat duri yang dipasang sebelum berlari ke arah bangunan berhampiran.

Sementara itu, Pesuruhjaya Polis Sabah Hazani Ghazali ketika dihubungi berkata, pihaknya sudah menerima laporan berhubung kejadian itu selepas rakaman berkenaan tular di media sosial.

https://imasdk.googleapis.com/js/core/bridge3.470.2_en.html#goog_898055413Katanya, pihak polis sedang mengesan wanita terbabit dan orang ramai yang mempunyai maklumat berhubung kejadian itu supaya tampil membantu siasatan.

“Kita nasihatkan kepada orang ramai yang berada di kawasan PKPD supaya terus mematuhi undang-undang ditetapkan.

“Ia bukan saja membahayakan diri masing-masing tetapi juga boleh dikenakan tindakan tegas kerana melakukan kesalahan melanggar perintah PKPD,” katanya. – FMT


Bayaran i-Sinar KWSP Dibuat Mulai Hari Ini

KUALA LUMPUR: Permohonan kemudahan i-Sinar Kumpulan Wang Simpanan Pekerja (KWSP) yang dibuat sebelum 25 Februari akan diberi kelulusan secara berperingkat dan bayaran akan dibuat mulai, hari ini.

Perkara itu turut membabitkan permohonan yang masih menunggu keputusan kelulusan dan yang berstatus tidak lulus, sebelum penambahbaikan i-Sinar tanpa kriteria dilaksanakan.

KWSP dalam satu kenyataan, meminta pemohon bersabar kerana proses meluluskan permohonan itu sedang berjalan.

“Jika ahli mendapati status permohonan masih tiada sebarang perubahan, semakan boleh dibuat pada hari-hari berikutnya,” menurut kenyataan itu.

Pada 11 Februari lalu, Menteri Kewangan, Tengku Datuk Seri Zafrul Tengku Abdul Aziz, dilaporkan sebagai berkata, KWSP dalam proses memansuhkan syarat permohonan i-Sinar atas nasihat Perdana Menteri, Tan Sri Muhyiddin Yassin.

Pemansuhan syarat i-Sinar itu akan membolehkan ahli KWSP yang berumur kurang daripada 55 tahun membuat pengeluaran daripada simpanan Akaun 1, tertakluk kepada baki.

Sementara itu, permohonan baharu kemudahan i-Sinar tanpa syarat akan dibuka mulai 8 Mac ini bagi semua ahli di bawah umur 55 tahun, tertakluk kepada baki di dalam Akaun 1 ahli.

Perkara itu turut membabitkan ahli KWSP bukan warganegara Malaysia.

Permohonan baharu ini akan diproses dalam tempoh lima (5) hari bekerja dan selepas tempoh itu, ahli boleh mula menyemak status permohonan dan tarikh bayaran.

Bermula 8 Mac juga, ahli akan diberikan kelonggaran untuk membuat pindaan pada butiran permohonan seperti jumlah dipohon, maklumat bank, alamat, nombor telefon serta mod bayaran di laman i-Sinar Online.

Jumlah pengeluaran i-Sinar serta jadual pembayaran maksimum selama enam bulan akan kekal, seperti yang dimaklumkan sebelum ini.

Bagi ahli yang mempunyai simpanan sebanyak RM100,000 dan ke bawah (Akaun 1), mereka mempunyai akses kepada jumlah pengeluaran sehingga RM10,000.

Pembayaran akan dibuat secara berperingkat dalam tempoh maksimum enam bulan dengan

bayaran pertama sehingga jumlah maksimum RM5,000.

Bagi ahli yang mempunyai lebih dari RM100,000 (Akaun 1), mereka mempunyai akses kepada jumlah pengeluaran sehingga 10 peratus daripada simpanan Akaun 1 mereka.

Namun, jumlah pengeluaran maksimum yang dibenarkan adalah sebanyak RM60,000 dan pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM10,000.

Sementara itu, mereka yang mempunyai baki Akaun 1 kurang dari RM150 dan ahli yang berumur 55 tahun dan ke atas, tidak layak memohon kemudahan i-Sinar.

Bagi ahli berumur 55 tahun dan ke atas, pencarum boleh mengeluarkan apa-apa amaun di bawah pengeluaran umur 55 Tahun.

Untuk maklumat lanjut, ahli boleh menghubungi hotline khas i-Sinar di 03 – 8922 4848 dan bagi pertanyaan umum, ahli boleh menghubungi Pusat Pengurusan Perhubungan KWSP di 03-8922 6000 ataupun melayari laman web www.kwsp.gov.my. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pulau-Pulau Dikenalpasti Sebagai Penempatan Sekiranya Berlaku Kemasukan Beramai-Ramai

KOTA KINABALU: Kerajaan negeri akan mengambil pendekatan baharu iaitu menempatkan pendatang di pulau-pulau berhampiran sempadan sekiranya berlaku kemasukan beramai-ramai dari Selatan Filipina.

Langkah ini ialah untuk mengelak pendatang-pendatang tersebut daripada masuk ke bumi Sabah, kata Ketua Menteri, Datuk Seri Mohd Shafie Apdal.

Katanya pulau-pulau yang berhampiran dengan sempadan Filipina telah dikenalpasti dan atas dasar perikemanusiaan akan mempunyai ciri-ciri keselamatan serta pusat rawatan asas sekiranya perkara ini terjadi.

“Mungkin mereka ini datang kerana terdapat masalah di negara mereka,” katanya.

“(Namun) kita kena belajar daripada kejadian-kejadian dahulu sejak tahun 70-an dan 80-an (apabila terdapat influx atau kemasukan beramai-ramai dari Selatan Filipina) dan kita terpaksa menampung pendatang-pendatang ini.

“Kita kena bijak dalam mengurus isu ini. Jangan lagi terjadi hal sedemikian. Kita tidak mahu mereka masuk ke bumi Sabah sehingga boleh menjejaskan keadaan keselamatan di peringkat negeri,” jelasnya.

Katanya cara-cara pengurusan sekiranya berlaku kemasukan beramai-ramai dari Selatan Filipina telah dibincangkan dalam Jawatankuasa Keselamatan Negeri yang dipengerusikan oleh beliau.

Mohd Shafie berkata demikian ketika menjawab soalan tambahan Adun Tambunan (Star) Datuk Dr Jeffrey Kitingan berkenaan bagaimana rakyat negara jiran dapat menembusi sempadan dan keselamatan negara ke Sabah.

Sementara itu, Mohd Shafie menegaskan, pihak keselamatan negeri sentiasa berusaha untuk melakukan operasi-operasi secara berterusan ke atas kehadiran elemen-elemen militan berikutan penangkapan 13 individu di Tambunan dan Sandakan baru-baru ini dipercayai terlibat dalam kegiatan kumpulan pengganas.

“Keselamatan Khas Pantai Timur Sabah (Esscom) telah dan sentiasa melakukan operasi-operasi untuk menghalang kemasukan militan secara agresif.

“Di samping itu, pertukaran maklumat sentiasa dibuat, selain rondaan keselamatan secara bersama di sempadan perairan Filipina dan Indonesia.

“Kerajaan negeri juga sedang menyiasat terhadap 13 individu berkenaan dan pastikan tindakan susulan dapat diambil,” jelasnya. –SabahNewsToday


Covid-19: Daerah Kudat Kini Zon Merah

KOTA KINABALU: Sabah mencatatkan 225 kes positif baharu Covid-19, dua kematian dan satu kluster baharu pada hari ini.

Kluster baharu ini adalah kluster Pompod yang dikesan di Kota Belud dengan empat kes positif. Setakat ini sebanyak 19 kes positif dilaporkan dalam kluster ini.

Menteri Kerajaan Tempatan dan Perumahan, Datuk Seri Masidi Manjun dalam satu kenyataan berkata, dua kematian hari ini masing-masing dilaporkan di Lahad Datu dan Sandakan.

Kes kematian di Lahad Datu membabitkan lelaki warganegara berusia 76 tahun sementara di Sandakan membabitkan lelaki bukan warganegara berusia 65 tahun.

Daripada 225 kes baharu hari ini, Lahad Datu mencatatkan kes tertinggi dengan 40 kes, diikuti dengan Sandakan (34), Penampang (30), Kota Kinabalu (29), Ranau (20), Putatan (13), Papar (8), Keningau (8), Tawau (7), Kudat (6), Sipitang (6), Kota Belud (5), Tuaran (5), Semporna (4), Beluran (3) dan dua kes masing-masing di Kunak, Kinabatangan dan Telupid. Manakala, satu kes di Kalabakan.

Hari ini Kudat bertukar dari zon jingga kepada zon merah, iaitu daerah ke-12 yang berada dalam zon merah.

Masidi berkata, daripada 225 kes positif itu, sebanyak 125 kes dari saringan kontak rapat, saringan bergejala 47 kes, saringan kluster baharu dan kluster-kluster sedia ada 38 kes, saringan komuniti satu kes dan 14 kes adalah dari lain-lain kategori.

Sementara itu, sebanyak 239 kes pulih dilaporkan, dengan kumulatif kes sebanyak 33,357 kes. Dengan dua kematian hari ini, bilangan kumulatif kematian di Sabah adalah 257 kes.

Setakat ini, sebanyak 35,640 kes Covid-19 dilaporkan di Sabah dengan 1,589 kes aktif yang sedang menerima rawatan, iaitu 576 orang di hospital dan 1,013 orang di Pusat Kuarantin dan Rawatan Covid-19 (PKRC).

Terdapat 61 orang ditempatkan di Unit Rawatan Rapi (ICU) dan 15 orang memerlukan alat bantuan pernafasan.

Katanya, kapasiti katil Covid-19 di seluruh Sabah ketika ini kekal dengan 6,410 katil dengan peratusan penggunaan adalah 24.76 peratus.

Dalam perkembangan lain, agihan bakul makanan di Sabah setakat ini adalah 303,912 bakul makanan telah diagihkan kepada golongan sasar. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


90,000 Orang Dijangkiti Koronavirus?

BEIJING: Seorang jururawat yang bekerja di sebuah hospital di Wuhan mendakwa jumlah sebenar pesakit yang dijangkiti koronavirus di China mencecah 90,000 orang.

Angka tersebut adalah jauh lebih tinggi berbanding dikeluarkan pegawai kerajaan sebanyak hanya 1,975 kes.

Menerusi video berdurasi 4 minit 39 saat itu, jururawat wanita yang lengkap memakai baju pelindung dan topeng muka turut memberi amaran kepada semua individu di seluruh dunia yang menonton video tersebut supaya tidak keluar rumah dan menyambut Tahun Baru Cina.

“Saya berada di kawasan di mana koronavirus bermula. Saya ingin memberitahu perkara yang sebenar.

“Ketika ini, wilayah Hubei termasuk Wuhan dan di China sendiri, seramai 90,000 orang telah dijangkiti koronavirus. Kepada semua yang menonton video ini, jangan makan di luar, jangan berparti.

“Kita menyambut Tahun Baru Cina sekali setahun. Jika anda selamat sekarang, anda boleh bersama keluarga tahun depan dalam keadaan sihat,” katanya.

Dalam video berkenaan, wanita tidak bernama itu turut membuat rayuan terdesak untuk bekalan beberapa item penting.

“Kami tidak peduli apa yang dikatakan kerajaan, saya akan beritahu melalui media sosial. Tolong bantu kami sumbangkan barangan pakai buang seperti gogal, topeng muka dan pakaian. Sumber kami sangat tidak mencukupi,” rayunya.

Kenyataan membimbangkan daripada jururawat tersebut dibuat sehari selepas Presiden China, Xi Jinping memberi amaran tentang situasi genting di mana wabak koronavirus merebak dengan cepat.

Video tersebut ditonton lebih dua juta kali di laman perkongsian video YouTube sebelum ia dipadam tidak lama kemudian.

Jika sebelum ini China dipuji kerana ketelusannya dalam menguruskan situasi genting itu, namun kini kerajaan dikritik kerana pegawai seolah-olah menyekat video di internet yang mendedahkan keadaan sebenar.

Pengkritik juga mendakwa ramai pakar kesihatan yang boleh memberi amaran kepada kerajaan pada tahap awal bahaya koronavirus telah ditahan atau penyelidikan dihentikan kerana mereka tidak bekerja di China.

Hari ini, Kementerian Kewangan dan Suruhanjaya Kesihatan China juga menambah peruntukan kepada SGD11.8 bilion (RM35 bilion) untuk membendung penularan koronavirus. – Agensi


Kes Rasuah Peter Anthony: Pembelaan Tutup Kes, Hujahan Lisan Ditetapkan 31 Mac

KUALA LUMPUR, 18 Feb : Pasukan pembelaan Datuk Peter Anthony yang menghadapi pertuduhan memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS), menutup kesnya hari ini.

Tiga saksi pembelaan memberi keterangan pada perbicaraan itu di Mahkamah Sesyen di sini.

Hakim Azura Alwi menetapkan 31 Mac depan untuk mendengar hujahan lisan kedua-dua pihak di akhir kes pembelaan sebelum memutuskan sama ada bekas Menteri Pembangunan Infrastruktur Sabah itu akan disabitkan atau dilepaskan atas pertuduhan tersebut.

Mahkamah juga memerintahkan pihak pendakwaan dan pembelaan mengemukakan hujahan bertulis pada atau sebelum 21 Mac dan pihak-pihak perlu memfailkan hujahan balasan pada atau sebelum 31 Mac ini.

Peguam S. Devanandan yang mewakili Peter, memaklumkan kepada mahkamah bahawa pembelaan menutup kes selepas saksi pembelaan ketiga iaitu pengurus forensik digital di Siaga Informatics Sdn Bhd, Nurul Aiman Azmail, 34, selesai memberi keterangan.

Pada 14 Dis lepas, mahkamah memerintahkan Peter, 51, membela diri selepas mendapati pihak pendakwaan berjaya mewujudkan kes prima facie terhadap tertuduh.

Peter yang juga bekas Naib Presiden Parti Warisan Sabah (Warisan) memberi keterangan dari tempat saksi pada 9 dan 10 Feb lepas.

Pada peringkat pendakwaan pula, seramai 15 saksi termasuk bekas Perdana menteri Datuk Seri Najib Tun Razak, bekas Ketua Setiausaha Perbendaharaan Tan Sri Dr Mohd Irwan Serigar Abdullah dan bekas Ketua Hakim Negara Tun Zaki Azmi dipanggil memberi keterangan pada perbicaraan yang bermula pada 5 April 2021.

Mengikut pertuduhan, Peter sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014, dengan memasukkan pernyataan palsu dengan niat digunakan untuk tujuan menipu.

Dia dituduh melakukan perbuatan itu di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014.

Pertuduhan mengikut Seksyen 468 Kanun Keseksaan yang memperuntukkan hukuman penjara hingga tujuh tahun dan denda, jika sabit kesalahan.

Pendakwaan dikendalikan Timbalan Pendakwa Raya Datuk Wan Shaharuddin Wan Ladin bersama Haresh Prakash Somiah dan Francine Cheryl Rajendram. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ziarah Aidilfitri Tidak Dibenarkan

KUALA LUMPUR: Pergerakan untuk hari raya antara daerah masih tidak dibenarkan kerana ia masih disenaraikan dalam perkara yang dilarang.

Menteri Kanan Keselamatan Datuk Seri Ismail Sabri Yaakob, berkata pada masa ini, kerajaan memang membenarkan pergerakan tanpa had masa antara daerah tetapi ziarah untuk hari raya masih tidak dibenarkan.

Katanya, tidak semua pergerakan dibenarkan pada masa ini, begitu juga aktiviti sosial dan sukan.

“Contohnya, permainan bola sepak masih tidak dibenarkan kerana ia berada dalam senarai negatif namun sukan lain seperti badmintan dan golf dibenarkan

“Seperti diumumkan Perdana Menteri pulang ke kampung untuk berhari raya tidak dibenarkan,” katanya dalam wawancara ekslusif bersama BH, baru-baru ini.

Dalam perkembangan yang lain, Ismail Sabri yang juga Menteri Pertahanan menasihatkan orang ramai meneruskan kawalan kendiri walaupun Perintah Kawalan Pergerakan Bersyarat (PKPB) memberi banyak kelonggaran pergerakan.

Katanya, disiplin dan tanggungjawab terhadap keselamatan dan kesihatan diri, keluarga dan masyarakat adalah terletak di tangan kita sendiri.

“Undang-undang boleh tetapkan apa saja tetapi ia terpulang kepada kita hendak patuhi undang-undang itu atau tidak. Sekarang pun ramai yang melanggar peraturan.

“Sebenarnya tanpa undang-undang pun kita boleh selamatkan diri kita sendiri. Saya suka memberi contoh seperti Taiwan, negara itu tidak pernah melaksanakan perintah berkurung atau kawalan pergerakan rakyatnya tetapi menjadi negara yang paling rendah di dunia direkodkan dalam kes COVID-19 dengan enam kematian sahaja,” katanya.

Sementara itu, ditanya mengenai kebenaran untuk solat Jumaat dan tarawih di surau dan masjid, katanya setakat ini, belum lagi diputuskan sebarang keputusan mengenainya.

“Menteri di Jabatan Perdana Menteri berkaitan hal ehwal agama ada membentangkan cadangan tetapi kita belum putuskan apa-apa keputusan mengenainya. Mungkin kita akan bincangkan lebih lanjut di dalam mesyuarat Kabinet.

“Cadangan itu bagaimanapun bukan mahu dilaksana dalam waktu terdekat. Jika mahu dilaksanakan pun seminggu atau dua minggu lagi. Saya kira adalah lebih baik menteri yang berkenaan mengulas mengenainya,” katanya. – BH Online


Covid-19: Lagi Rekod Baharu!, 9,353 Kes Direkod Hari Ini

PUTRAJAYA: Kementerian Kesihatan melaporkan satu lagi rekod tertinggi untuk jangkitan harian Covid-19 yang mencatatkan 9,353 kes hari ini berbanding 9,180 kes semalam.

Ketua Pengarah Kesihatan, Dr Noor Hisham Abdullah berkata, ini menjadikan keseluruhan jangkitan meningkat kepada 827,191 kes setakat ini.

Katanya, Selangor terus menjadi negeri yang mencatatkan jangkitan tertinggi, dengan 4,277 kes.

Ini disusuli Kuala Lumpur (1,398), Melaka (835), Negeri Sembilan (638), Johor (399), Kedah (364), Sarawak (352), Sabah (251), Pahang (247), Pulau Pinang (180), Perak (145), Kelantan (89), Labuan (85), Terengganu (50), Putrajaya (39) dan Perlis (4).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Ada ‘Ong’ – Chong Wei

KOTA KINABALU: Bekas pemain badminton nombor satu dunia Datuk Lee Chong Wei melahirkan rasa gembira dan bangga apabila dilantik sebagai duta pelancongan Sabah.

Chong Wei, 39, terdahulu dianugerah pingat Jaksa Pendamai oleh Yang di-Pertua Negeri Sabah, Tun Juhar Mahiruddin sempena sambutan ulang tahun ke-68 beliau di Kota Kinabalu, Khamis lalu.

“Sabah, negeri di bawah bayu. Negeri yang sememangnya indah seperti namanya dan rakyatnya. Dari Gua Gomantong, Pulau Sipadan ke Gunung Kinabalu. Tidak dinafikan antara yang terbaik di dunia,” tulis Chong Wei dalam hantaran terbaharu di media sosial.

“Bunga terbesar dunia rafflesia ada di Sabah. Bunga karnivor terbesar dunia nepenthes rajah juga ada di Sabah. Jadi saya amat bangga sekali apabila diberi penghormatan sebagai ‘duta pelancongan Sabah’.

“Mat salih sanggup naik kapal terbang berpuluh-puluh jam untuk datang ke sini. Orang Malaysia yang tidak pernah sampai Sabah, tunggu apa lagi? Jom cuti-cuti Sabah,” tulis pemenang tiga pingat perak perseorangan lelaki Sukan Olimpik itu.

Chong Wei turut menyatakan negeri Sabah banyak membawa ‘ong’ dalam kariernya.

“Sukma (Sukan Malaysia) pertama saya di Sabah. Final Terbuka Malaysia pertama saya di Sabah. Kemenangan Super Series pertama saya juga di Sabah. Memang bawa ‘ong’ Sabah buat saya.”

Chong Wei melakar rekod menjuarai Terbuka Malaysia sebanyak 12 kali selain tampil pada perlawanan akhir 14 kali.

Beliau juga menghuni ranking nombor satu dunia selama 349 minggu, termasuk 199 minggu berturut-turut dari 21 Ogos 2008 hingga 14 Jun 2012.

Secara berseloroh, Chong Wei memperkatakan mengenai hutan Amazon dan Borneo.

“Hutan Amazon kamu semua mesti tahu kan? Tahukah hutan hujan Borneo lebih tua daripada Amazon? Siapa mahu buat bisnes ala Amazon boleh curi pakai nama Borneo. Nanti kaya macam Jeff Bezos jangan lupa Chong Wei ya!” – HMetro


Sungai Kiulu Jadi Sumber ekonomi Penduduk Setempat

TUARAN: Sungai Kiulu yang merentasi kebanyakan kampung di daerah kecil Kiulu menjadi satu ‘permata’ yang kini menjadi sumber ekonomi penduduk setempat menerusi aktiviti pelancongan.

Walaupun sungai Kiulu telah menjadi lokasi pengunjung untuk melakukan akitiviti lasak iaitu berakit jeram sejak 15 tahun lepas, namun kini ia telah berkembang pesat dengan pelbagai aktiviti yang telah diwujudkan oleh penduduk setempat di sepanjang sungai berkenaan untuk dijadikan produk pelancongan.

Sungai Kiulu yang jernih serta pemandangan di sepanjang laluan ke kawasan berkenaan yang terletak kira-kira 60 kilometer dari Kota Kinabalu, juga sangat menenangkan dengan keindahan alam sekitar yang belum dicemari.

Selain itu, habitat ikan di sungai Kiulu juga masih dikekalkan dengan adanya amalan Sistem Tagal yang telah dilaksanakan oleh penduduk kampung sepanjang sungai dan ia berjaya mewujudkan daya tarikan baharu kepada pelancong.

Industri pelancongan di Kiulu sebenarnya telah bermula dengan skala kecil sejak lebih 20 tahun lepas dan berkembang hingga hari ini dengan penyertaan lebih ramai pengusaha pelancong luar bandar, yang terdiri daripada penduduk setempat di situ, kata Presiden Persatuan Pelancongan Kiulu (KTA) Dr Edmon Guntis.

“Kemajuan pelancongan di Kiulu kini dipengaruhi beberapa faktor termasuk penglibatan penduduk setempat dalam bidang pelancongan luar bandar yang sangat menggalakkan kerana keindahan alam semula jadi khususnya sungai Kiulu telah menyediakan peluang kepada mereka untuk menjadi pengusaha pelancongan.

“Oleh itu, persatuan sangat mengalu-alukan lebih ramai penduduk di lebih 100 kampung di Kiulu untuk bersama-sama dan menjadi sebahagian daripada industri ini yang jelas dapat memberikan manfaat khususnya dalam kemakmuran ekonomi,” katanya kepada Bernama.

Beliau berkata industri pelancongan luar bandar di Kiulu kini telah  menyediakan banyak pekerjaan tetap kepada penduduk setempat.

Sementara itu, Timbalan Pengerusi Teknologi Penyelesaian Ekopelancongan Mukim Ulu Kiulu, Sabah (MUKEST), Lodimun Balantis berkata  pembangunan sektor pelancongan di kawasan Kiulu telah menjadi pemangkin mempertingkatkan taraf ekonomi masyarakat kampung di situ.

“Tidak dinafikan bahawa keindahan dan kekayaan alam sekitar di Kiulu, khususnya keadaan sungai yang cantik dan belum dicemari menjadi faktor utama peningkatan sektor pelancongan di sini.

“Dengan adanya sumber air daripada sungai penduduk kampung juga dapat bergiat aktif dalam aktiviti pertanian yang kini turut menjadi produk utama di kawasan berkenaan,” tambahnya.

Lodimun berkata selain itu banyak pelabur luar yang datang untuk melabur di beberapa perkampungan di Kiulu, kerana tertarik dengan keindahan alam sekitar yang sudah semestinya menjadi tarikan pelancong.

“Contohnya Borneo Eco Tours telah mewujudkan satu pusat pelancongan di Kampung Mantob, Ulu Kiulu dan kini ia telah menyediakan pekerjaan kepada penduduk setempat,” tambahnya.

Kiulu yang terletak di daerah Tuaran, mempunyai 105 kampung dengan didiami lebih 50,000 penduduk, majoritinya masyarakat Kadazandusun. – Bernama


Dividen 6.15% Simpanan Konvensional 2018, 5.90% Simpanan Shariah – KWSP

KUALA LUMPUR: Kumpulan Wang Simpanan Pekerja (KWSP) mengumumkan kadar dividen sebanyak 6.15 peratus untuk Simpanan Konvensional 2018, dengan agihan dividen sebanyak RM43.00 bilion dan 5.90 peratus untuk Simpanan Shariah, dengan agihan dividen RM4.32 bilion.

Jumlah keseluruhan agihan dividen adalah RM47.31 bilion, turun 1.70 peratus berbanding 2017.

Pengerusi KWSP, Tan Sri Samsudin Osman, berkata dengan purata kadar dividen sebenar bagi tiga tahun berturut-turut sebanyak 3.93 peratus melebihi kadar inflasi untuk Simpanan Konvensional dan 3.68 peratus untuk Simpanan Shariah, KWSP telah menjangkaui mandatnya untuk mengisytiharkan 2.50 peratus dividen setiap tahun dan tidak kurang dari 2.00 peratus bagi dividen sebenar untuk purata tiga tahun.

“Kami amat bersyukur dan sukacita kerana berjaya memenuhi dua sasaran pelaburan strategik kami secara konsisten.

“Selain dividen nominal, adalah menjadi keutamaan kami untuk memberikan pulangan melebihi kadar inflasi secara konsisten agar kami dapat mengekalkan dan meningkatkan nilai simpanan ahli dalam jangka panjang serta membantu mereka mencapai masa depan persaraan yang lebih baik.

“Ini masih dapat direalisasikan meskipun tahun 2018 merupakan tahun yang sukar dan didominasi oleh ketidaktentuan dan trend penurunan pasaran global yang dicetus oleh perang perdagangan Amerika Syarikat-China serta empat kitaran kenaikan kadar faedah Amerika Syarikat dalam satu tahun yang sama.

“Bagaimanapun, kami tetap fokus kepada strategi jangka panjang dan kepelbagaian portfolio yang telah memberikan daya tahan dan pulangan yang memberangsangkan kepada ahli kami,” katanya dalam kenyataan di sini, hari ini.

Beliau berkata, pendapatan pelaburan kasar untuk 2018 adalah sebanyak RM50.88 bilion, di mana RM4.62 bilion dijana bagi Simpanan Shariah, berkadar dengan bahagiannya daripada keseluruhan jumlah aset Syariah manakala RM46.26 bilion dijana bagi Simpanan Konvensional.

Katanya, penurunan pendapatan portfolio Syariah KWSP pada 2018 adalah disebabkan oleh prestasi kurang memberangsangkan untuk sektor telekomunikasi, pembinaan dan minyak dan gas dalam portfolio domestik.

Samsudin berkata, pengagihan dividen untuk setiap akaun diperolehi daripada jumlah pendapatan nyata untuk tahun 2018 selepas ditolak rosot nilai bersih ke atas aset kewangan, keuntungan atau kerugian tidak nyata daripada transaksi antara subsidiari/syarikat bersekutu, perbelanjaan pelaburan dan operasi, caj berkanun serta dividen atas pengeluaran.

“Jumlah yang perlu diagihkan untuk setiap 1.00 peratus kadar dividen 2018 adalah RM7.72 bilion, lebih tinggi berbanding RM7.02 bilion pada tahun 2017.

“Selaras dengan pelaksanaan Piawaian Pelaporan Kewangan Malaysia 9 (MFRS 9) yang telah berkuatkuasa 1 Januari 2018, keuntungan modal atas pelupusan ekuiti berjumlah RM18.21 bilion untuk tahun 2018 akan disalurkan kepada keuntungan terkumpul daripada Penyata Pendapatan Komprehensif Lain dan bukan kepada Penyata Untung Rugi seperti amalan MFRS 139 sebelumnya.

“Tambahan lagi, di bawah MFRS9, KWSP tidak lagi akan mengiktiraf sebarang rosot nilai ke atas pegangan ekuiti tersenarainya,” katanya.

Beliau berkata, jika dibandingkan dengan peningkatan trend pasaran pada tahun 2017, Samsudin berkata, perbezaan ketara dapat disaksikan pada tahun kewangan 2018 di mana kesemua indeks saham mencatatkan pulangan negatif.

Katanya, Indeks FBMKLCI mencatatkan kejatuhan enam 6.00 peratus manakala indeks ekuiti pasaran sedunia jatuh sekitar 9.00 peratus sehingga 16.00 peratus

Samsudin berkata, dalam tahun yang dikaji, ekuiti terus menjadi penyumbang utama pendapatan pada 57.55 peratus sebanyak RM29.28 bilion, walaupun mengalami penurunan sebanyak 6.96 peratus berbanding RM31.47 bilion pada 2017.

“Kelas aset ini terus memainkan peranan penting dalam meningkatkan pulangan keseluruhan portfolio pelaburan KWSP.

“Pelaburan KWSP dalam instrumen pendapatan tetap, merangkumi Sekuriti Kerajaan Malaysia, Bon Sama Taraf dan Bon serta Pinjaman, secara keseluruhannya menyumbang 36.13 peratus atau RM18.38 bilion, daripada RM50.88 bilion pendapatan pelaburan untuk tahun yang dikaji.

“Bon dan pinjaman terus menyumbang pendapatan yang stabil melalui penerimaan bayaran kupon berjadual, walaupun keuntungan modal daripada kelas aset ini menurun akibat kenaikan kadar pulangan pasaran berikutan keadaan pasaran yang tidak menentu.

“Hartanah dan Infrastruktur menyumbang RM2.10 bilion kepada pendapatan pelaburan pada 2018, jatuh 29.29 peratus berbanding 2017, manakala Instrumen Pasaran Wang menyumbang RM1.12 bilion pendapatan pelaburan dalam 2018,” katanya.

Samsudin berkata, pulangan atas pelaburan (ROI) bagi kelas aset Hartanah dan Infrastruktur dicatat lebih rendah berikutan pencapaian pada tahun 2017 yang didorong oleh transaksi yang unik kepada tahun tersebut.

Katanya, kelas aset ini menyumbang lebih 8.00 peratus setiap tahun sejak lima tahun yang lepas, iaitu premium sebanyak 3.29 peratus berbanding instrumen pendapatan tetap.

Beliau berkata, pelaburan luar negara yang merangkumi pelbagai kelas aset menyumbang 37.52 peratus kepada pendapatan pelaburan kasar KWSP, lebih rendah berbanding tahun-tahun sebelumnya berikutan kejatuhan harga ekuiti sedunia dan serantau serta ketidaktentuan pertukaran matawang asing.

“Bagaimanapun, pelaburan luar negara pada tahun 2018 bertindak sebagai penambah nilai kepada keseluruhan portfolio KWSP serta mengurangkan impak akibat ketidaktentuan yang dialami oleh beberapa pasaran sepanjang tahun tersebut.

“KWSP kekal mengamalkan perbelanjaan yang berhemat dan ini dibuktikan oleh nisbah kewangan utamanya yang sentiasa konsisten, termasuk kos kepada aset di bawah pengurusan sebanyak 0.27 peratus kos kepada pendapatan kasar pada 4.24 peratus dan kos kepada jumlah aset pada 0.17 peratus,” katanya.

Mengulas mengenai prospek pelaburan, Samsudin berkata: “Ketidaktentuan dalam pasaran global mungkin akan berterusan berikutan perang dagang AS-China. Kami juga bersiap sedia untuk menghadapi faktor luaran yang lain seperti Brexit, kelembapan pertumbuhan ekonomi global dan kenaikan kadar faedah AS.

“Bagaimanapun, kami kekal komited terhadap strategi diversifikasi global jangka panjang dengan berpandukan Alokasi Aset Strategik. Strategi ini terbukti berkesan terutamanya semasa pasaran yang tidak menentu, sekaligus melengkapkan kami dengan keupayaan untuk mengatasi sebarang ketidakstabilan jangka masa pendek.”

Ahli boleh menyemak penyata akaun KWSP untuk pengkreditan dividen 2018 bermula Ahad, 17 Februari 2019, melalui i-Akaun atau laman web myEPF di www.kwsp.gov.my. Aplikasi mudah alih i-Akaun boleh dimuat turun melalui Google Play Store atau Apple App Store. – Berita Harian


Kantoi guna MyKad palsu

TINDAKAN wanita warga Filipina hadir ke Jabatan Pendaftaran Negara (JPN) Melaka kononnya mahu membuat gantian kad baru akhirnya menjerat diri selepas dia dipercayai menggunakan MyKad palsu.

Wanita berusia 42 tahun itu ditahan 12 tengah hari di Kompleks Kementerian Dalam Negeri (KDN) Ayer Keroh, semalam.

Ketua Bahagian Siasatan dan Penguatkuasaan JPN negeri, Mohd Nasrom Yusof berkata, mencurigai MyKad milik wanita itu pihaknya membuat semakan lanjut sebelum mendapati ia palsu serta menggunakan identiti individu lain.

“Semakan mendapati nombor MyKad itu wujud dan milik individu lain serta terdapat dalam rekod JPN.

“Dia yang bekerja sebagai tukang cuci mendakwa memperoleh MyKad itu daripada ejennya dengan bayaran RM500,” katanya.

Mohd Nasrom berkata, wanita berasal dari Basilan itu turut mendakwa dia sudah menggunakan MyKad palsu itu sejak lima tahun lalu.

“Semakan mendapati ketika memasuki negara ini dia menggunakan pasport.

“Bagaimanapun pasport itu dipercayai diambil ejen sebelum digantikan dengan MyKad palsu,” katanya.

Beliau berkata, wanita itu direman empat hari sehingga sehingga 3 Mac ini bagi membantu siasatan mengikut Peraturan 25(1) Akta Pendaftaran Negara 1959. – Harian Metro


Warisan Teruskan Perjuangan VK Liew Bantu Rakyat Di Batu Sapi – Shafie Apdal

KOTA KINABALU, 4 Okt: Warisan bertekad meneruskan pejuangan mendiang Ahli Parlimen Batu Sapi Datuk Liew Vui Keong, yang juga Pengerusi Tetap parti itu, dalam membela nasib rakyat di kawasan tersebut, kata Presiden Warisan Datuk Seri Mohd Shafie Apdal.

Mohd Shafie, juga bekas Ketua Menteri Sabah, berkata masyarakat Batu Sapi juga diharap memberi sokongan padu dalam memastikan pelbagai usaha yang dilaksanakan untuk rakyat oleh mendiang dapat diteruskan oleh parti itu.

“Kita ucapkan takziah kepada Datin Lindai (isteri mendiang Datin Dr Lindai Lee) dan keluarga atas pemergian pejuang kita… kita kehilangan seorang tokoh yang berjasa bukan sahaja kepada rakyat Sabah tetapi juga negara Malaysia.

“Saya berharap semua masyarakat Batu Sapi berpadu tenaga berusaha pastikan supaya apa yang diusahakan mendiang akan dapat kita teruskan. Kuatkan perpaduan dan bela rakyat bersama seperti yang diharapkan mendiang,” menurutnya dalam kenyataan menerusi aplikasi Whatsapp hari ini.

Terdahulu, beliau memberikan penghormatan terakhir kepada Liew di rumah keluarga mendiang di Likas di sini.

Jumaat lepas, Liew, 60, yang juga bekas Menteri di Jabatan Perdana Menteri (Undang-Undang) meninggal dunia pada 11.50 pagi dipercayai akibat jangkitan paru-paru.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pembangkang Gagal Bersikap Seperti Pembangkang

KUALA LUMPUR: Masalah utama Pakatan Harapan (PH) adalah mereka gagal menunjukkan mereka sebagai satu pilihan alternatif yang lebih baik, kata penganalisis politik berikutan kegagalan terbaharu gabungan itu untuk kembali berkuasa.

Wong Chin Huat berkata pakatan pembangkang sering terperangkap dengan dakwaan Anwar Ibrahim atau Shafie Apdal bahawa mereka “mempunyai angka” walaupun Umno atau Gabungan Parti Sarawak tidak menyokong salah satu daripada mereka untuk menjadi perdana menteri.

Katanya, ramai penyokong pembangkang cenderung mempercayai “cerita dongeng” yang dinyatakan pemimpin pembangkang kerana mereka takut PH tidak dapat memenangi pilihan raya umum akan datang dan mesti merebut kembali kerajaan bagi menikmati kelebihan sebagai penyandang jawatan dan meningkatkan peluang mereka.

“Adalah tragis apabila ramai pemimpin pembangkang masih ‘berusaha’ untuk mengembalikan mandat yang mereka terima pada PRU14 ketika kita sudah hampir dengan PRU15,” kata beliau.

Wong berkata, PH telah membazirkan 17 bulan ketika pemerintahan Muhyiddin Yassin, dengan gagal menonjolkan diri sebagai kerajaan penantian walaupun memiliki ramai Ahli Parlimen yang berfikiran sebagai pembuat dasar, termasuk bekas menteri dan timbalan menteri.

Beliau menambah, negeri yang dikuasai PH dapat menunjukkan bagaimana mereka menangani wabak dengan lebih baik, terutama di Selangor yang memiliki sumber untuk melakukannya walaupun terdapat kekangan struktur daripada peringkat pusat.

“Ketika pesakit Covid-19 dibiarkan tidur di kerusi atau lantai di hospital kerajaan di Selangor, itu bukan hanya kegagalan kerajaan pusat, tetapi juga kurangnya imaginasi dan usaha kerajaan negeri untuk menonjolkan diri sebagai satu alternatif.

“Adakah Selangor tidak mempunyai wang untuk membangunkan beberapa hospital modular dan melantik doktor dan jururawat tambahan untuk menangani isu pesakit yang ramai?” katanya.

Saranan untuk Jemaah Menteri bayangan diabaikan

Beliau berkata, tuntutan masyarakat dan kritikan terhadap PH untuk mereka mewujudkan barisan Jemaah Menteri bayangan diketepikan dengan pelbagai alasan.

Wong berkata, pimpinan pakatan pembangkang sepatutnya tidak dilihat sebagai “hak eksklusif” Anwar atau Shafie.

Tetapi buat masa ini, cabaran kepimpinan dapat diselesaikan dengan baik oleh Anwar dan Shafie yang berusaha mengatur barisan Jemaah Menteri bayangan masing-masing, dan meminta semua Ahli Parlimen memilih pasukan terbaik.

“Oleh kerana kedua-dua barisan itu mungkin melibatkan ramai Ahli Parlimen kanan dari semua parti, kewujudan pertindihan akan membuatkan kem pembangkang bersama selepas undian dilakukan,” tambah beliau.

Felo Majlis Profesor Jeniri Amir berkata, PH akan bergelut mendapatkan sokongan Malayu-Bumiputera selagi DAP berada dalam pakatan pembangkang kerana parti itu dilihat lebih dominan.

“Saya tidak fikir PH dapat melakukan perubahan kepimpinan sekarang dengan PRU15 yang tidak lama lagi akan diadakan. Mengemukakan muka baharu semestinya membantu pakatan pembangkang.

“Tetapi saya rasa apa yang penting bagi DAP mempunyai kepelbagaian dalam tampuk pimpinan, sebaliknya ia akan menjadi sukar kepada PH untuk memenangi undi daripada Melayu dan Bumiputera,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Dipilih Jadi PM Dalam Situasi Luar Biasa’

PUTRAJAYA: Selepas 17 hari mengangkat sumpah sebagai Perdana Menteri, Tan Sri Muhyiddin Yassin mengumumkan keputusan melaksanakan Perintah Kawalan Pergerakan (PKP) di seluruh negara bagi mengekang penularan wabak Covid-19.

Menjelaskan keputusan sukar itu, Muhyiddin berkata, beliau dipilih dalam situasi luar biasa yang tidak pernah berlaku dalam sejarah negara iaitu berhadapan virus pandemik.

Dalam keadaan sebegitu rupa, katanya, situasi adalah merbahaya dan boleh mengancam nyawa rakyat.

“Pasti paling utama nak diberi perhatian ialah bagaimana perkara ini dapat dikawal dan usaha perlu dibuat seberapa cepat mungkin.

“Ini kerana kelewatan sehari dua akan membawa kesan besar kepada rakyat jelata, maka kita buat keputusan yang tidak pernah kita buat sebelum ini.

“Saya fikir belum ada kerajaan sebelum ini pernah memutuskan sebagaimana yang saya lakukan untuk mengenakan PKP, itu sebagai satu cara untuk mengekang penularan wabak Covid-19,” katanya.

Beliau berkata demikian dalam sesi Temubual Khas Perdana Menteri yang disiarkan secara langsung di televisyen, malam ini.

Sehubungan itu, Perdana Menteri menegaskan beliau tidak memikirkan soal politik apabila mula dilantik sebagai Perdana Menteri kelapan pada 1 Mac lalu.

Beliau berkata, turut mengelak mengeluarkan kenyataan berbaur politik kerana menyedari rakyat muak dengan ‘cerita politik’ terutama yang menyentuh soal parti dan status kerajaan Pakatan Nasional (PN).

“Saya terus menumpukan kepada usaha membantu rakyat yang berdepan dengan penularan wabak Covid-19 serta merangka pakej rangsangan untuk memastikan ekonomi negara terus stabil.

“Saya dalam keadaan sejak awal saya duduk di kerusi Perdana Menteri, saya tak fikir soal politik. Saya tahu mereka muak cerita-cerita itu.

“Yang mereka nak tahu, apa kerajaan buat. Apa Perdana Menteri atau Jemaah Menteri dan juga pentadbiran kerajaan yang ada hari ini laksanakan untuk menangani isu penting (Covid-19) yang sedang mereka hadapi,” katanya.

Disebabkan itu, Muhyiddin berkata, beliau tidak mengeluarkan dalam mana-mana kenyataan sebelum ini termasuk keadaan sekarang mengulas soal yang berkaitan dengan hal politik.

“Nanti orang kata soal Covid-19 tak selesai, dia cerita soal parti dia, dia cerita soal gabungan dia, kerajaan dia, keabsahan dia. Yang ini rakyat tidak berminat,” katanya – Harian Metro


Jam paling mahal di dunia

GENEVA: Jam tangan vintaj unik dilelong dengan harga 3.915 juta franc Swiss (RM16 juta) di Geneva, kata syarikat pembida Sotheby’s seterusnya mencipta rekod dunia baru selepas sesi bidaan yang hangat.

Dibuat pada 1952 oleh Patek Philippe dan dibeli empat tahun kemudian oleh Asprey di London – satu-satunya dijual syarikat berkenaan – jam tangan Swiss itu adalah kronograf kalendar kekal.

Jam digelar ‘The Asprey’ itu yang paling diburu antara 250 jam tangan dan jam saku, termasuk daripada Cartier, Rolex, dan Vacheron Constantin, ketika bidaan itu.

Penjual yang tidak dikenal pasti identiti itu membelinya ketika lelongan pada 2006 untuk harga rekod ketika itu, 2.2 juta franc Swiss (RM9.1 juta), manakala Selasa lalu ia dianggarkan dibida sekitar AS$2 juta hingga AS$4 juta (RM8.3 juta hingga RM16.8 juta).

Identiti pembeli tidak diketahui, namun orang yang berjaya membidanya dilaporkan seorang wanita Asia yang memakai seluar jean koyak yang duduk di bahagian belakang bilik bidaan dan didengar bercakap Cina.

Ketika mengesahkan penjualan itu, ketua global bahagian jam Sotheby, Sam Hines berkata: “Rekod dunia untuk Patek Philippe 2499. Dijual.”

Pemilik asal jam itu yang tanda namanya RC diukir pada belakang bekas jam berwarna emas itu, dipercayai menerimanya sempena ulang tahun kelahiran yang ke-21. Namun identitinya juga tidak didedahkan.

Jam itu dibawa untuk promosi pemasaran di Asia dan Dubai sebelum penjualan, terletak atas tali kulit berwarna perang selain memaparkan hari serta tarikh, jam randik dan fasa bulan.

Terdahulu, sebelum bidaan dimulakan Hines memberitahu Reuters: “Memang kami mempunyai pelanggan di China. Citarasa pembeli kini lebih konservatif dalam usaha nampak kurang menunjuk-nunjuk dan menjolok mata.

“Disebabkan itu, jam tangan vintaj lebih sesuai dengan citarasa terkini.”

Secara keseluruhannya, jualan jam tangan meraih 12.2 juta francs, (RM51 juta), kata Sotheby’s. – Agensi


Pelajar Dari Semenanjung, Sarawak Kembali Ke Sabah Perlu Jalani Ujian Swab

KOTA KINABALU: Pelajar Sabah yang terkandas di Semenanjung dan Sarawak dan mahu kembali ke Sabah, perlu menjalani ujian swab sama ada di Lapangan Terbang Antarabangsa Kuala Lumpur atau sebaik tiba di Kota Kinabalu, kata Menteri Pelajaran dan Inovasi Sabah Datuk Dr Yusof Yacob.

Beliau berkata ia adalah prosedur yang telah ditetapkan Jabatan Kesihatan Negeri Sabah (JKNS).

“Sebaik selesai menjalani ujian swab, pelajar-pelajar akan dibenarkan balik dan menjalani kuarantin di rumah masing-masing.

“Bagi pelajar yang bergejala, mereka akan dimasukkan ke pusat kuarantin.

“Bagi pelajar yang rumah mereka tidak sesuai atau tidak memenuhi kriteria untuk kuarantin di rumah, maka pelajar tersebut terpaksa tinggal di pusat kuarantin.

“Contoh tidak sesuai ialah tiada bilik persendirian yang mempunyai tandas sendiri atau rumah terlalu ramai penghuni, dan terdapat warga emas yang tinggal bersama,” katanya dalam satu kenyataan di sini, pada Rabu.

Beliau berkata, bagi pelajar yang balik dari luar negara dan belum dikuarantinkan di Kuala Lumpur, perlu masuk ke Pusat Kuarantin selama 14 hari, apabila tiba di negeri ini.

Dr Yusof berkata, mengikut data terbaharu yang dikeluarkan Kementerian Pengajian Tinggi (KPT), jumlah pergerakan pelajar dari Semenanjung dan Sarawak ke Sabah adalah 11,653 dan jumlah pelajar dari Sabah ke Semenanjung dan Sarawak pula adalah 3,375.

“Semua tiket penerbangan akan dibiayai KPT. Universiti Malaysia Sabah telah dilantik dan dipertanggungjawabkan sebagai pengurus Zon Sabah oleh KPT.

“Universiti berkenaan bertanggungjawab untuk mengurus semua pergerakan pelajar keluar, masuk, dan dalam negeri Sabah,” katanya.


Semua MP Tidak Dibenar Keluar, Diarah Jalani Saringan Covid-19, Mesyuarat Khas Parlimen Ditangguh Lagi

KUALA LUMPUR: Selepas ditangguh dua kali, Mesyuarat Khas Parlimen Penggal Ke-14 pada Khamis sekali lagi ditangguh, kali ini pada pukul 5.15 petang pula.

Semua Ahli Parlimen tidak dibenarkan keluar dari kawasan Parlimen dan diarah jalani ujian saringan COVID-19.

Penangguhan itu diumumkan Timbalan Yang Dipertua Dewan Rakyat, Datuk Seri Mohd Rashid Hasnon sebentar tadi.

Dalam kenyataannya, beliau memaklumkan terdapat dua lagi kes positif COVID-19 dikesan di bangunan Parlimen dan penangguhan dibuat bagi membolehkan semua orang di bangunan itu menjalani saringan COVID-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Kerajaan Muhyiddin Jatuh’, Anwar Umum Dapat Sokongan ‘Kukuh’, ‘Meyakinkan’

KUALA LUMPUR: Presiden PKR, Anwar Ibrahim, hari ini mengumumkan mendapat “sokongan dan majoriti kukuh dan meyakinkan” daripada ahli Parlimen untuk dipersembahkan kepada Agong.

“Pada saat ini kerajaan pimpinan Muhyiddin Yassin telah jatuh,” katanya pada sidang akhbar di ibu negara hari ini, dan menambah beliau akan menghadap Agong dalam masa terdekat.

Menjawab pertanyaan pemberita, Anwar berkata beliau boleh membuktikan sokongan itu, “secara konklusif”, yang menurutnya bukan kelebihan “1, 5, atau 6” tetapi hampir 2/3.

“Mereka ahli Parlimen dari pelbagai parti,” tambahnya. “Sudah tentu ada ahli Parlimen daripada pihak pemerintah.”

“Majoriti menyokong juga dalam kalangan ahli Parlimen Melayu dan Islam.”

Anwar juga mengumumkan beliau membentuk suatu pakatan baharu dengan rakan-rakan baharu.

“Sudah tentu ini pakatan baharu…saya perlu bincang dengan rakan baharu, termasuk rakan baharu yang kuat itu,” katanya.

Ditanya pemberita adakah parti Dr Mahathir Mohamad, Pejuang, dalam sokongan yang dikatakan ini, Anwar jawab: “Belum”.

Katanya, butiran untuk media hanya akan dimaklumkan selepas ia dipersembahkan kepada Agong.

Daripada 222 kerusi di Dewan Rakyat, terdiri daripada 43 ahli Parlimen BN, PPBM (31), PAS (18), GPS (18), dan STAR (1).

Di samping itu, PH mempunyai 91 wakil rakyat, Warisan (9), PBS (2), dan PSB (1).

Sembilan ahli Parlimen membentuk kumpulan penyokong Mahathir, dan seorang wakil rakyat Bebas. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Akan Jaga Mereka Macam Abang Buat Dahulu – Aishah Sinclair

KUALA LUMPUR: ‘Abang sekarang adalah mailakat yang menjaga saya.

’Itu kata-kata dikongsi pengacara dan penyampai radio, Aishah Sinclair mengenang abangnya, Allahyarham Ashraf yang menghembuskan nafas terakhir di Jakarta, Selasa lalu.

Menyifatkan arwah sebagai abang yang sentiasa melindungi adik, Aishah mengimbau kenangan zaman kanak-kanak ketika membesar bersama Ashraf.

“Ketika membesar, abang adalah suara saya. Abang menjadi pelindung dan pada masa sama memarahi saya jika keadaan menjadi tidak terkawal kerana ketika kecil saya memang nakal.

“Apabila sudah dewasa, abanglah yang saya rujuk setiap kali mahu membuat keputusan penting termasuk dalam karier mahu pun fesyen.

“Abang sentiasa ada masa untuk saya, biar sesibuk mana pun,” luahnya dalam entri penuh emosi dimuat naik di Instagram (IG), malam tadi.

Entri memaparkan foto arwah dan Aishah ketika kanak-kanak, duduk di tepi kolam renang, mengimbau nostalgia dan menunjukkan keakraban dua beradik ini.

Aishah yang mendapat tahu berita pemergian Ashraf kira-kira 10 minit sebelum ke udara di konti stesen radio Mix FM, Selasa lalu, sedih arwah terlalu cepat meninggalkan semua orang.

“Kita tidak dapat menghabiskan perbualan terakhir. Saya tidak boleh peluk atau bergurau-senda lagi dengan abang.

“Namun, saya rasa sangat diberkati kerana dikurniakan abang dalam hidup ini, biarpun singkat,” katanya dalam entri kedua yang dimuat naik di IG sejak Ashraf meninggal dunia.

Aishah berharap dapat mencontohi kebijaksanaan, ilmu dan kasih-sayang dikongsi arwah, selain meneruskan legasinya dengan pemergian Ashraf ke negeri abadi.

“Abang menghadiahkan saya kakak ipar dan anak saudara yang menakjubkan. Saya akan jaga mereka sebaik mungkin seperti apa yang abang buat kepada saya,” katanya.

Aishah mengakhiri entri dengan melafazkan kata-kata berikut:

“Seluruh hidup abang adalah penjaga saya, sekarang abang adalah mailakat yang mengawasi saya.

”Selasa lalu, dunia hiburan dikejutkan dengan berita pemergian arwah Ashraf di Rumah Sakit Metropolitan Medical Centre (MMC), Kuningan, Jakarta, pada jam 4.51 pagi waktu tempatan atau 5.51 pagi waktu Malaysia.

Arwah meninggalkan balu, Bunga Citra Lestari dan anak, Noah Aidan Sinclair, berusia 10 tahun.


Rogol Isteri Rakan Sarat Mengandung, Lelaki Dipenjara 15 Tahun

MELAKA: Seorang penganggur dijatuhi hukuman penjara 15 tahun dan tiga sebatan oleh Mahkamah Sesyen Ayer Keroh, di sini, hari ini atas kesalahan merogol isteri rakannya yang sarat mengandung, Januari lalu.

Hakim Nariman Badruddin menjatuhkan hukuman itu terhadap Zul Hafiqhafizi Zakaria, 25, selepas menerima pengakuan bersalah, menimbangkan rayuannya dan hujah pendakwaan serta kenyataan impak mangsa (VIS) mengikut Seksyen 183A Kanun Tatacara Jenayah.

Beliau menetapkan hukuman penjara bermula dari tarikh tertuduh ditangkap pada 24 Januari lalu.

Terdahulu, Nariman turut bertanya adakah tertuduh menyesal selepas mendengar keterangan impak mangsa serta menegaskan perbuatannya itu amat terkutuk.

Mengikut kertas pertuduhan tertuduh didakwa merogol mangsa berusia 25 tahun tanpa kerelaannya pada 21 Januari lalu, kira-kira jam 4.20 pagi di sebuah rumah di Taman Merlimau, Jasin, di sini.

Tertuduh didakwa melakukan kesalahan yang boleh dihukum mengikut Seksyen 376 Kanun Keseksaan, memperuntukkan hukuman penjara minimum 10 tahun dan maksimum 30 tahun dan sebat.

Timbalan Pendakwa Raya Anis Najwa Nazari dalam hujahannya memohon hukuman berat dikenakan kepada tertuduh mengambil kira trauma teruk dialami mangsa yang sarat mengandung anak pertama ketika dirogol dan diugut dengan pisau.

Katanya, berdasarkan VIS mangsa antara lain mengalami emosi tidak stabil, takut tinggal sendirian dan berhadapan suami kerana berasa diri jijik dan hina serta malu dan tertekan.

Sementara itu, fakta kes menunjukkan mangsa tersedar dari tidur di ruang tamu rumahnya kira-kira jam 4.20 pagi kerana sakit pinggang sebelum diserang oleh tertuduh yang bertindak menutup mulut, mengacukan pisau dan menyuruhnya diam.

Tertuduh kemudian bertanya di mana suami mangsa sebelum memaksa mangsa membuka pakaian dan merogolnya sebelum melarikan diri mengikut pintu belakang. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Syarikat Beras Vietnam Resah, 351 Kontena Beras Ditahan Kastam Sepanggar

KOTA KINABALU: Tujuh syarikat beras Vietnam mohon perhatian Perdana Menteri Tun Dr Mahathir Mohamed untuk campurtangan bagi pelepasan 351 kontena beras mereka yang ditahan di Pelabuhan Sepanggar sejak September tahun lalu.

Surat itu diserahkan kepada Kedutaan Malaysia di Ho Chi Minh pada Sabtu oleh wakil ketujuh-tujuh syarikat.

Syarikat tersebut adalah Phat Tai Company Limited, Phung Hoang Rice JSC, Long FF Company Limited, Long An Food Company, Hanoi Trade Joint Stock Corporation, Kien Giang Trading JSC dan Orient Rice Co Ltd.

Menurut Pengarah Pemasaran salah sebuah syarikat terbabit, Peter Doan sekiranya masalah ini tidak diselesaikan, Persatuan Makanan Vietnam akan mengumumkan penghentian dagangan beras dengan Sabah.

Menurut Peter, masalah bermula apabila kapal M.V Formosa Container No.5 yang membawa 351 kontena beras itu terpaksa menurunkan muatannya di Sepanggar memandangkan destinasi bagi pemindahan kapal (transhipment) iaitu Pelabuhan Labuan sesak pada September tahun lalu.

Pada Oktober 2018, Menteri Pengangkutan Anthony Loke turut dilaporkan mengarah pentadbiran Pelabuhan Labuan mencari jalan penyelesaian segera kepada kesesakan di terminal kontena pelabuhannya.

Pelabuhan Labuan telah mengumumkan surcaj tambahan kepada syarikat perkapalan bagi menurunkan dan memuatkan kontena bermula 1 Oktober 2018.

Peter berkata kapal MV Formosa berlepas dari Ho Chi Minh dengan 351 kontena beras pada 8 September 2018.

“Oleh kerana kesesakan terminal kontena di Labuan maka MV Formosa terpaksa menurunkan kontena beras kami di Sepanggar dan akan mengambilnya semula dua minggu kemudian iaitu pada 24 September.

Peter berkata agen perkapalan, Johan Agency Sdn Bhd telah memberi notis kepada pihak Kastam di Sepanggar mengenai hal ini pada 7, September 2018 dan ianya telah diterima.

Pada 11 September, MV Formosa tiba di Sepanggar dan menurunkan muatan bersama dengan borang K6 iaitu dokumen transshipment dan bukannya untuk import.

“Tetapi apabila kami mahu memuatkan semula kontena ke atas MV Formosa permohonan tersebut ditolak oleh pihak Kastam,” katanya.

Menurutnya, pihak kastam telahpun memeriksa kontena, beg-beg beras dan segala dokumen yang menunjukkan bahawa ia adalah muatan transshipment ke Filipina melalui Pelabuhan Labuan.

“Kami tidak faham mengapa pihak kastam menahan kargo kami sehingga berbulan lamanya,” katanya.

Pada mulanya, mereka diberitahu oleh pihak Kastam bahawa mereka harus menunjukkan Permit Import bagi muatan itu namun setelah diperiksa dengan Kementerian Pertanian Malaysia, Permit Import bagi transshipment hanya berkuatkuasa bermula 31 Mac tahun ini.

Selepas itu Peter berkata pihak Kastam di sini memberitahu ibupejabat bahawa kontena tersebut diletakkan di Sepanggar dalam tempoh yang lama untuk tujuan penyeludupan.

“Dakwaan ini adalah tidak benar memandangkan kami telah memohon sejak 24 September tahun lalu untuk dimuatkan semula ke atas kapal dan dibawa ke Labuan tetapi ditolak,” katanya.

Tuduhan mereka terlibat dengan penyeludupan adalah tidak logik, kata Peter memandangkan kawasan di mana kontena itu disimpan adalah kawasan larangan dan terletak dibawah kuasa penuh pihak kastam dan pelabuhan.

“Kami sendiri tidak dibenarkan menyentuh kontena tersebut tanpa kebenaran daripada pihak kastam,” katanya.

Kemudian, Peter berkata pihak kastam memberi alasan bahawa kontena tersebut diturunkan di Pelabuhan Sepanggar tanpa deklarasi kastam.Klip video Peter Doan dan wakil-wakil syarikat membuat protes di hadapan Kedutaan Malaysia di Ho Chi Minh.

“Tetapi, kargo kami adalah transshipment di Pelabuhan Labuan. Di sana barulah kami akan membuat deklarasi,” katanya.

Peter berkata mereka akan meminta bantuan pihak Suruhanjaya Pencegahan Rasuah Malaysia untuk menyiasat pegawai yang mengurus kes tersebut.

Pihak kastam tidak dapat dihubungi ketika berita ini ditulis -SabahNewsToday


Maritim Malaysia gagalkan cubaan rompak di laut

SEMPORNA: Agensi Penguatkuasaan Maritim Malaysia (Maritim Malaysia) menggagalkan cubaan sekumpulan tiga lelaki melakukan rompakan di tengah laut di perairan Tanjung Tabu-Tabu, dekat sini, awal pagi semalam.

Ketiga-tiga lelaki terbabit dipercayai mahu melakukan kegiatan jenayah itu susulan penemuan empat senjata tajam di dalam bot pam dinaiki mereka iaitu sebilah pedang samurai, parang panjang, pisau dan parang pendek atau dikenali sebagai barong.

Pengarah Zon Maritim Semporna, Komander Maritim Norrimi Hassan, berkata bot pam dinaiki ketiga-tiga suspek itu dikesan oleh sepasukan anggota bot peronda Maritim Malaysia dalam keadaan mencurigakan, jam 4.30 pagi.

Beliau berkata, sebaik menyedari kehadiran pihak berkuasa, suspek memecut bot pam mereka ke kawasan perairan cetek sebelum terjun ke laut dan gagal dikesan.

“Selepas diperiksa, anggota Maritim Malaysia menemui empat bilah senjata tajam yang dipercayai digunakan untuk melakukan aktiviti merompak dan memeras ugut nelayan di laut seperti pernah dilaporkan sebelum ini,” katanya menerusi kenyataan, hari ini.

Norrimi berkata, bot pam bersama barang rampasan termasuk senjata dan enjin pam yang dianggarkan bernilai RM5,000 dibawa ke Jeti Kem Azumi di sini untuk tindakan selanjutnya.

“Kes disiasat mengikut Akta Bahan-Bahan Kakisan dan Letupan dan Senjata Berbahaya 1958,” katanya. – Berita Harian


Lelaki Warga Asing Dihukum Gantung Sampai Mati

TAWAU: Seorang lelaki warga asing dijatuhi hukuman gantung sampai mati oleh Mahkamah Tinggi Tawau, hari ini selepas didapati bersalah memiliki dadah jenis methamphetamine tiga tahun lalu.

Hakim Mahkamah Tinggi, Dr. Lim Hock Leng menjatuhi hukuman itu ke atas tertuduh, Benhar Hussin, 33, selepas pihak pembelaan gagal menimbulkan sebarang keraguan munasabah terhadap kes pendakwaan.

Mengikut pertuduhan, Benhar didakwa memiliki dadah seberat 52.13 gram Methamphetamine di kawasan pekarangan tempat letak kereta Ibu Pejabat Polis Daerah (IPD) Lahad Datu kira-kira jam 8.30 malam pada 14 Januari 2018.

Bagi kesalahan itu, tertuduh didakwa mengikut seksyen 39B (1)(a) Akta Dadah Berbahaya 1952 yang memperuntukkan hukuman gantung sampai mati jika sabit kesalahan.

Pendakwaan dilakukan Timbalan Pendakwa Raya Hurman Hussain, manakala tertuduh diwakili peguam Victor Chee.

Mengikut fakta kes, Benhar ditahan pasukan polis selepas melarikan diri kerana terlibat dalam insiden kemalangan jalan raya.

Hasil pemeriksaan ke atas kenderaan yang digunakan tertuduh menemukan dadah jenis methamphetamine seberat 52.13 gram yang dipercayai milik tertuduh.

Tertuduh hanya menundukkan wajah dan diam ketika keputusan penghakiman dibacakan oleh Hakim Hock Leng. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Terima 5,000 Reagen Bagi Ujian Pengesanan Covid-19

KOTA KINABALU: Kerajaan negeri Sabah hari ini menerima sebanyak 5,000 unit reagen atau bahan uji Covid-19 bagi kegunaan Jabatan Kesihatan Sabah menjalankan ujian pengesanan virus tersebut.

Bekalan reagen bernilai RM900,000 itu dibeli di Singapura oleh kerajaan Sabah dengan kerjasama sebuah badan bukan kerajaan (NGO) dan dihantar oleh Agensi Pengurusan Bencana Negara (Nadma) menggunakan pesawat khas Tentera Udara Diraja Malaysia (TUDM).

Bekalan peralatan perubatan itu tiba di Teminal 2, Lapangan Terbang Antarabangsa Kota Kinabalu (LTAKK) di sini.

Setiausaha Kerajaan Negeri, Datuk Safar Untong berkata, kerajaan Sabah berharap ujian pengesanan Covid-19 ke atas sampel yang masih tertangguh akan dapat disegerakan selepas menerima bekalan reagen itu.

“Sabah turut menerima 200,000 keping penutup mulut dan hidung; 50,000 keping sarung tangan, 10,000 liter cecair pembasmi kuman dan beberapa bahan keperluan untuk kegunaan makmal Kementerian Kesihatan Malaysia (KKM) di Sabah,” katanya di LTAKK hari ini.

Sementara itu, Pengarah Kesihatan negeri, Datuk Dr Christina Rundi, berkata, ini kali kedua pihaknya menerima bekalan peralatan perubatan termasuk reagen yang sememangnya sangat diperlukan oleh makmal kesihatan untuk menjalankan ujian pengesanan Covid-19.

Menurutnya, bekalan reagen baru diterima itu dijangka boleh menampung keperluan selama seminggu dan bergantung berapa banyak ujian pengesanan sedang dilakukan.

“Kita mempunyai kira-kira 3,000 sampel ujian pengesanan Covid-19 yang masih belum siap diproses.

“Makmal menjalankan 700 atau 800 ujian setiap hari. Justeru, keperluan reagan ini adalah berterusan,” katanya. – Bernama


664 anggota polis selia tahap keselamatan masjid seluruh Sabah

KOTA KINABALU, 19 Feb – Seramai 664 anggota polis ditempatkan di 664 masjid di 20 daerah seluruh Sabah sebagai pegawai perhubungan berperanan menyelia tahap keselamatan serta membanteras kegiatan jenayah di rumah ibadat berkenaan.

Inisiatif yang diperkenalkan menerusi program 1Masjid 1Polis (1M1P) itu merupakan kerjasama strategik antara Polis Kontinjen Sabah dan Jabatan Hal Ehwal Agama Islam Negeri Sabah (JHEAINS) sejak 2018.

Menteri Undang-Undang dan Hal Ehwal Anak Negeri Sabah Datuk Aidi Moktar berkata kehadiran anggota polis di setiap masjid diharap akan dapat membendung jenayah termasuk kes pecah tabung masjid, vandalisme dan kecurian sekali gus meningkatkan keselamatan dan ketenteraman awam.

“Saya yakin apabila ada seorang polis ditempatkan di masjid secara tidak langsung memberi kesedaran kepada masyarakat setempat supaya tidak melakukan sebarang jenayah di kawasan itu,” katanya selepas merasmikan Konvensyen Al-Quran dan melancarkan 1M1P sempena Majlis Tilawah dan Menghafaz Al-Quran peringkat Sabah di sini, hari ini.

Turut hadir Mufti Sabah Datuk Bungsu @ Aziz Jaafar, Yang Dipertua Majlis Ugama Islam Sabah Datuk Dr Hasbullah Mohd Taha, Pengarah Jabatan Kemajuan Islam Malaysia cawangan Sabah Norjeli Jais dan Pengarah JHEAINS Saifulzaman Sangul.

Sementara itu, Timbalan Pesuruhjaya Polis Sabah Datuk Zaini Jass berkata anggota polis terlibat dalam 1M1P perlu memantau keselamatan masjid sebanyak dua kali dalam sebulan selain berperanan memberi khidmat nasihat dalam aspek keselamatan kepada qariah dan jemaah masjid.


Bung Moktar Minta ‘Tengok’ Pelaburan Unit Amanah

KUALA LUMPUR: Bekas Pengurus Besar Kumpulan Kewangan (CFO) Felcra memaklumkan kepada Mahkamah Sesyen di sini, hari ini bahawa Datuk Seri Bung Moktar Radin memintanya untuk melihat sama ada agensi itu boleh membuat pelaburan dalam unit amanah, Public Mutual Berhad.

Mohd Azmy Abu Samah, 54, berkata, Bung Moktar bertanyakan mengenai perkara itu sebulan selepas perunding unit amanah, Norhaili Ahmad Mokhtar ke pejabatnya dan membuat pembentangan mengenai pelaburan berkenaan.

Menurut beliau yang menjawab soalan Timbalan Pendakwa Raya Mohd Sophian Zakaria ketika sesi pemeriksaan utama, Norhaili sebelum ini diperkenalkan kepadanya oleh Bung Moktar pada satu majlis jamuan hari raya di rumah Ahli Parlimen Kinabatangan itu.

“Selepas pertemuan dengan Norhaili di pejabat, Bung ada tanya dia (Norhaili) ada datang atau tidak. Saya beritahu dia ada datang dan buat pembentangan (mengenai produk unit amanah).

“Saya beritahu setakat ini saya tidak boleh buat apa-apa kerana pada waktu itu tengah sibuk dengan pra-audit dan belanjawan untuk tahun depan.

“Selepas itu, Bung Moktar beritahu saya, tengok-tengokkan kalau boleh,” katanya pada perbicaraan kes rasuah dihadapi Bung Moktar dan isterinya, Datin Seri Zizie Izette Abdul Samad berhubung pelaburan Felcra dalam unit amanah Public Mutual Berhad.

Mohd Azmy berkata, beliau kemudiannya meminta Pengurus Kanan Kawalan Kredit Felcra Azriman Ridouan membuat kajian mengenai unit amanah dan mendapati ia adalah masa terbaik untuk membuat pelaburan dalam unit amanah kerana pasaran sedang jatuh.

Saksi pendakwaan ke-26 itu berkata, beliau kemudiannya meminta Azriman dan Pengurus Besar Kewangan Mariah Husain menyediakan simulasi kertas kerja cadangan bagi pelaburan itu di mana pihaknya mencadangkan supaya Felcra menggunakan peruntukan dana pencen.

Beliau berkata, kertas kerja cadangan pelaburan itu dibentangkan kepada Bung Moktar secara informal dan memaklumkan bahawa sebanyak RM50 juta adalah jumlah paling tinggi boleh dilaburkan bagi tujuan mempelajari bagaimana menguruskan selok-belok pelaburan unit amanah.

“Saya beritahu Bung (Moktar), kita boleh dapat kecairan dalam RM1.5 bilion tetapi tunai yang ada sekarang adalah RM300 juta… Bung Moktar kemudiannya tanya berapa hendak dilaburkan, saya beritahu paling tinggi adalah RM50 juta.

“Kemudian Bung (Moktar) beritahu, kalau sudah sedia kita buat kertas kerja dan bentang kepada Lembaga Pengarah, jadi kami siapkan kertas kerja yang diuruskan oleh Azriman.

“Jumlah yang kita sediakan adalah sebanyak RM300 juta tetapi dicadangkan sebanyak RM50 juta sebab hendak belajar bagaimana uruskan unit amanah…kami juga ada bincang mengenai risiko pelaburan,” katanya.

Ditanya sama ada cadangan pelaburan itu dibawa kepada Ketua Pegawai Eksekutif (CEO) ketika itu, Datuk Ramlee Abu Bakar, Mohd Azmy berkata, beliau tidak memaklumkannya tetapi mungkin Azriman ada berbuat demikian.

“Sebahagian pelaburan yang berkaitan dengan pelaburan seperti pertanian atau perniagaan utama akan dibawa ke majlis pengurusan tertinggi (MPT) tetapi yang ini (pelaburan RM50 juta) kita tidak boleh bawa ke MPT kerana CEO tidak arif dalam bidang ini.

“Apabila saya berbincang dengan Datuk Zulkarnain Md Eusope, saya katakan perkara ini perlu dibawa kepada MPT tetapi dia cakap kalau bawa melalui CEO, dia (CEO) tidak akan proses kerana kononnya ia daripada pengerusi (Bung).

“Oleh kerana Zulkarnain masuk setahun awal daripada saya, jadi dia lagi arif mengenai budaya di Felcra, dia nasihatkan saya mengenai perang dingin antara pasukan lama dan baru,” katanya.

Ditanya adakah beliau merasakan relevan untuk dibawa ke MPT, saksi berkata, beliau merasakan ia tidak relevan kerana kurang perbincangan dan tiada (sesi perah otak) ‘brainstorming’ dalam MPT.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Beliau juga mengaku tidak bersalah menerima suapan wang tunai RM335,500 daripada Norhaili di bawah nama Zizie Izette atas sebab sama dan di tempat sama pada 19 Jun 2015.

Zizie Izette, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa sama. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Wanita Dilantik Sebagai Peguam Besar Sabah, Datuk Bandar Kota Kinabalu

KOTA KINABALU: Kerajaan negeri hari ini melantik dua wanita untuk menerajui Jabatan Peguam Besar Sabah dan Dewan Bandaraya Kota Kinabalu (DBKK).

Nor Asiah Mohd Yusof yang sebelum ini menjawat jawatan timbalan peguam besar Sabah dilantik menjadi Peguam Besar negeri, manakala Ketua Pengarah DBKK, Noorliza Awang Alip dilantik sebagai Datuk Bandar Kota Kinabalu.

Dua pegawai kanan berkenaan masing-masing menerima watikah perlantikan daripada Ketua Menteri, Hajiji Noor di Pejabat Pentadbiran Negeri Sabah (PPNS), di sini, hari ini.

Nor Aisiah ketika ditemui berkata, beliau berterima kasih kepada ketua menteri kerana memberi kepercayaan kepadanya sebagai Peguam Besar negeri.

”Banyak yang perlu dilakukan di jabatan ini (Jabatan Peguam Besar Sabah) seperti mengemas kini dan menyemak semula beberapa undang-undang sedia ada, termasuklah undang-undang hak milik strata.

“Terima kasih juga kepada semua kakitangan dan pegawai di jabatan yang banyak membantu selama ini,” katanya.

Nor Asiah memulakan kerjaya dalam bidang perundangan sejak 1995 dan dilantik sebagai timbalan peguam besar Sabah pada 2018.

Sementara itu, Noorliza yang merupakan Datuk Bandar wanita pertama Kota Kinabalu ketika ditemui menyifatkan pelantikannya itu penghargaan daripada kerajaan negeri terhadap kepemimpinan wanita.

“Pelantikan ini membuktikan kerajaan negeri menghargai wanita dan diberi peluang untuk menerajui jawatan penting kerajaan.

”Pengiktirafan ini juga sudah pasti akan menjadi pemangkin dan meningkatkan semangat dalam kalangan wanita di negeri ini.

”Saya merakamkan terima kasih kepada ketua menteri dan kerajaan negeri atas pelantikan ini,” katanya yang sebelum ini memulakan tugas di Majlis Perbandaran Kota Kinabalu (MPKK) sebagai penolong setiausaha MPKK pada 1996.

Terdahulu Hajiji berkata, pelantikan Nor Asiah dan Noorliza membuktikan peranan dan kepemimpinan wanita terus mendapat pengiktirafan serta penghormatan daripada kerajaan negeri.

”Ini (pelantikan wanita) adalah antara usaha kita memastikan penyertaan wanita, terutama pegawai yang ada pengalaman luas dalam jabatan atau organisasi masing-masing diberi pengiktirafan yang sewajarnya di negeri ini.

”Saya berharap dengan pelantikan ini, jabatan atau organisasi yang diketuai akan lebih cemerlang dan berdaya saing serta maju sejajar dengan slogan Sabah Maju Jaya.

Turut hadir pada majlis penyerahan watikah tadi ialah Pembantu Menteri kepada Ketua Menteri, Abidin Madingkir, Setiausaha Kerajaan Negeri, Safar Untong dan Ketua Pengarah Perkhidmatan Awam Negeri, Datu Rosmadi Datu Sulai. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Meringkuk Dalam Penjara Pertahan Tanah Ada’ – Ketua Kampung Sinurai

RANAU: Meringkuk dalam penjara selama enam bulan kerana mempertahankan tanah adat milik orang kampung tidak akan mematahkan semangat, Maning Kolowiton.

Ketua Kampung, Kg Sinurai ini berkata, biarpun pernah disumbat dalam penjara kerana dituduh menghalang pengukuran tanah dan mencederakan juruukur, itu bukan alasan untuknya berhenti berjuang mempertahankan tanah adat milik mereka.

Beliau berkata, kawasan kampung itu telah diteroka oleh penduduk di situ sejak 70an. Maka, bila ada pihak cuba mengambil hak mereka, sudah pasti ianya akan dibantah.

Pelbagai cubaan dilakukan pihak luar yang mewakili bekas Ahli Dewan Undangan Negeri (ADUN) Beluran, Ajad Oyong untuk merampas tanah milik mereka.

“Bantahan demi bantahan telah dikemukakan namun,  sehingga kini isu tanah Mawasi yang melibatkan tiga kampung ini langsung tiada penyelesaian.

“Jika diimbau kembali, pada 2005 polis dan pegawai tanah terlibat datang membawa surat pengusiran kerana difahamkan tanah ini telah menjadi milik bekas ADUN Beluran tersebut.

“Ketika itu ada kawasan ladang orang kampung yang diradu dengan jentolak. Bila penduduk mogok di jalan raya barulah mereka berhenti meneruskan kerja-kerja pengambilan tanah,” katanya kepada Borneo Today, baru-baru ini.

Tidak cukup dengan itu, pada 2014 pihak pejabat tanah sekali lagi menjalankan kerja-kerja pengukuran dan penduduk kampung melakukan bantahan sekali lagi.

Melihat tiada penyelesaian tuntas terhadap isu ini, Maning berharap kerajaan Warisan di bawah pimpinan Datuk Seri Panglima Mohd Shafie Apdal dapat membantu menyelesaikan isu tuntutan tanah Mawasi ini.

Katanya, melihat penyerahan geran tanah yang dilakukan di beberapa daerah baru-baru ini membuatkan penduduk Mawasi menyimpan sedikit harapan untuk kerajaan meneliti dan membantu menyelesaikan tuntutan tanah mereka.

“Kami memohon keadilan untuk menyelesaikan masalah kami ini melalui bantuan kerajaan.

“Rakyat telah memberi undi jadi kami minta simpati dan perhatian kerajaan bagi membantu kembalikan hak-hak kami yang tercicir selama ini, ” ujarnya.- BorneoToday


25 Ketua Penaja Bahagian Bersatu Sabah terima watikah pelantikan

KOTA KINABALU, 15 Mei – Seramai 25 Ketua Penaja Bahagian Parti Pribumi Bersatu Malaysia (PPBM) Sabah menerima watikah pelantikan dalam satu majlis di Putrajaya, semalam.

Watikah disampaikan oleh Perdana Menteri yang juga Pengerusi Bersatu Tun Dr Mahathir Mohamad, bersempena Majlis Iftar Bersatu peringkat Nasional.

Setiausaha Eksekutif Bersatu Sabah Datuk Armizan Mohd Ali dalam kenyataan di sini hari ini berkata watikah pelantikan itu dibuat selepas mendapat kelulusan Jabatan Pendaftaran Pertubuhan Malaysia (ROS) untuk penubuhan 25 bahagian Bersatu di Sabah yang diperoleh pada 3 Mei lepas.

Katanya surat kelulusan berkenaan telah disampaikan Menteri Dalam Negeri yang juga Presiden Bersatu Tan Sri Muhyiddin Mohd Yassin kepada Ketua Penyelaras Bersatu Sabah Datuk Hajiji Noor pada 5 Mei lepas.

Susulan penerimaan watikah pelantikan itu, ketua penaja pimpinan bahagian akan bertanggungjawab untuk mengurus dan melengkapkan proses penubuhan bahagian, cawangan serta sayap Srikandi dan Angkatan Bersatu Anak Muda (Armada) di bahagian masing-masing, katanya.

Katanya ia juga membabitkan pembentukan struktur organisasi penaja dan menggerakkan proses pendaftaran serta penambahan ahli.

Berikut nama 25 ketua penaja pimpinan bahagian Bersatu di negeri ini terdiri Hajiji (Tuaran), Datuk Masidi Manjun (Ranau), Datuk Abdul Rahim Bakri (Kudat), Datuk Wetrom Bahanda (Kota Marudu), Datuk Japlin Akim (Kota Belud), Mohamed Razali Mohamed Razi (Sepanggar), Datuk Faisyal Yusof Hamdain Diego (Kota Kinabalu), Senator Datuk John Ambrose (Penampang) dan Datuk Seri Dr Arsit Sedi (Putatan).

Datuk Gulamhaidar Khan Bahadar (Papar), Datuk Mohd Arifin Mohd Arif (Kimanis), Datuk Isnin Aliasnih (Beaufort), Matbali Musah (Sipitang), Datuk Rubin Balang (Tenom), Azman Ruslan (Keningau), Senator Datuk Abdul Ghani Mohamed Yassin (Pensiangan), Datuk Awang Kadin Tang (Sandakan) dan Datuk Zakaria Mohd Edris (Libaran).

Khairul Firdaus Akbar Khan (Batu Sapi), Aksyah Nasrah (Kinabatangan), Datuk Seri Dr Ronald Kiandee (Beluran), Mohd Daud Tampokong (Semporna), Abdul Hakim Gulam Hassan (Silam), Datuk Nizam Datuk Abu Bakar Titingan (Tawau) dan Abdul Karim Abdul Wahid (Kalabakan).


Sabah Deaf Student Won Global Recognition

KENINGAU: Jane Christine Justine, a learner with special needs who only communicates through sign language due to hearing impairment, has been recognized by Special Education Network and Inclusion Association (SENIA) for her contribution in using sign language in project presentation.

SENIA announced her as the recipient of “World Changer Award” on its website on 4th January 2021. Throughout 2020, she led her team from Keningau Vocational College, in participating at various innovation competitions in which they proposed a vegan food product as their solution to the detrimental effects of overconsumption of meat products.

While two of them spoke in English in their presentation, Jane Christine, along with another special need team member who could speak verbally, used sign language to explain their “Vegan Nugget”.

The video to their presentation can be accessed via this link: https://youtu.be/pE774orv8OI

The team which comprised two students of culinary arts, Chrisvee Neville Juhulis and Cerlye Saidin, and two students from special education unit, Jisa Bacxter and Jane Christine were mentored by Mr. Kan Fook Keong, a special education teacher.

They have experimented with various ingredients to produce nuggets that were made of plants yet had the taste and texture of meat when fried.

They finally decided to use tofu as the meat substitute for their vegan nuggets.

Their objective was to reduce the excessive dietary intake of animal meat which has significantly harmed the environment through poor farming practices and perpetuated animal captivity and cruelty.

They also wanted to promote a healthier lifestyle by encouraging people to consume more plant-based food.

They have won innovation medals at Festival for Change (UK), eCarnival Research & Innovation (Kelantan) and Young Inventors Challenge (Selangor) which were hosted virtually and remotely by the respective organizers.

The team was also a global finalist for Youth Solution Report organized by an association under the United Nation.

Jane’s capability to lead a team in several innovation competitions where she presented her part in sign language has broken another barrier for special needs individuals.

Individuals with disabilities were often excluded from many activities that were usually reserved for “normal” learners. Mr. Johari @ Jaibet Sabin, the director of the college, expressed his pride in the team’s achievement which was a significant step in revolutionizing special need education and changing public perspectives on individuals with disabilities.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa Kebakaran Kampung Pasir Putih Terima Kad Pengenalan Dan Surat Beranak Gantian

PUTATAN: Seramai 45 mangsa kebakaran Kampung Pasir Putih di sini menerima gantian kad pengenalan dan sijil lahir mereka yang hilang dalam kejadian tersebut.

Acara penyerahan dokumen disempurnakan oleh Ahli Parlimen Putatan Awang Husaini Datuk Sahari. Majlis turut dihadiri Pengarah Jabatan Pendaftaran Negera Sabah, Datuk Ismail Ahmad.

Dalam pada itu Awang Husaini turut mengalu-alukan langkah JPN Sabah dalam membantu mangsa kebakaran mendapatkan semula dokumen pengenalan diri mereka dengan segera.

“Kecekapan JPN mengendalikan kes kehilangan dokumen amat kita alu-alukan. Ini memberikan kebaikan kepada mangsa yang benar-benar memerlukannya,” katanya. Sumber – SabahNewsTodayArtikel Asal : https://www.sabahnewstoday.com/mangsa-kebakaran-kampung-pasir-putih-terima-kad-pengenalan-dan-surat-beranak-gantian/


5 Lelaki Tempatan Ditahan Dalam Ops Taksforce Bersepadu Di Tawau

KALABAKAN: Seramai lima lelaki tempatan berumur 27 hingga 47 tahun ditahan selepas disyaki terbabit dengan aktiviti pemburuan haram dalam Ops Taskforce Bersepadu, di beberapa lokasi hutan simpan, dekat sini, baru-baru ini.

Ketua Konservator Hutan Datuk Mashor Jaini berkata, operasi yang disertai Jabatan Perhutanan Sabah, Polis Diraja Malaysia (PDRM), Jabatan Hidupan Liar (JHL), Yayasan Sabah dan beberapa badan bukan kerajaan itu diadakan selama empat hari bermula 20 Disember hingga semalam.

“Operasi bersepadu itu dilakukan di kawasan hutan simpan Kalabakan, Maliau Basin, Sapulut, Gunung Rara, Ulu Sungai Kuamut dan ladang kelapa sawit.

” Hasilnya kami berjaya membuat tangkapan dan rampasan dalam empat kes berasingan,” katanya menerusi kenyataan media hari ini.

Tambah Mashor, tangkapan pertama membabitkan tiga lelaki di Hutan Simpan Sapulut kerana memiliki tiga ekor babi hutan tanpa lesen.

“Tangkapan kedua membabitkan seorang  lelaki di ladang kelapa sawit, di sini, kerana memiliki sepasang tanduk rusa, satu senjata api, 1.7 kilogram daging hidupan liar dipercayai rusa, tiga butir peluru hidup jenis ‘shotgun’ dan satu butir kelongsong peluru.

“Manakala tangkapan ketiga pula, juga di sebuah ladang sawit membabitkan penahanan seorang lelaki tempatan kerana memiliki 47 helai bulu dipercayai bulu burung Enggang Badak (Tanda Mata Kerajaan) tanpa lesen,” katanya.

Selain itu, kes keempat hanya membabitkan rampasan satu bangkai babi hutan, organ dalaman babi hutan yang disimpan dalam plastik dan satu besi tajam dipercayai untuk tujuan pemburuan haram.

Menurut Mashor, semua suspek ditahan dan kes kini disiasat mengikut Seksyen 41 (2) Enakmen Pemeliharaan Hidupan Liar 1997 dan Seksyen 8(a) Akta Senjata Api 1960.

“Semua suspek yang ditahan akan dikenakan tindakan tegas jika sabit kesalahan sebagai amaran kepada suspek dan orang ramai agar tidak melakukan pemburuan haram terutamanya di kawasan hutan simpan.

“Ia bertujuan bagi memastikan khazanah alam dan haiwan dilindungi ini tidak pupus untuk tatapan generasi akan datang,” katanya.


SESB Kembali Baca Meter Mulai 1 November

KOTA KINABALU: Sabah Electricity Sdn Bhd (SESB) akan melaksanakan semula operasi bacaan meter di premis pengguna bermula 1 November ini.

Pengurus Besar Kanan (Pengurusan Aset) SESB, Norhizami Abu Hasan, berkata operasi itu dilaksanakan di seluruh negeri dan Labuan kecuali lokasi yang dikenakan Perintah Kawalan Pergerakan Diperketatkan (PKPD).

Menurutnya, bacaan meter oleh anggota kerja SESB dilakukan di semua premis pengguna dengan mengutamakan aspek keselamatan dan kesihatan pembaca meter serta pengguna.

“Bagi mengawal penularan pandemik Covid-19, semua pembaca meter SESB diwajibkan menjalani ujian saringan sebelum dibenarkan bertugas.

“SESB juga akan membekalkan peralatan perlindungan diri (PPE) yang lengkap kepada pembaca meter termasuk cecair pembersih tangan dan sarung tangan ketika mereka melaksanakan tugas.

“Mereka juga diminta untuk sentiasa mematuhi prosedur operasi standard (SOP) ditetapkan oleh pihak berkuasa bagi memastikan kesihatan dan kesejahteraan pekerja serta pengguna terjamin,” katanya dalam kenyataan di sini.

SESB sebelum ini menghentikan sementara operasi bacaan meter bermula awal bulan ini berikutan pelaksanaan PKPB dan mengambil kira situasi semasa kes Covid-19 yang tinggi.

Katanya, bagi memudahkan pengguna mengenali pembaca meter SESB, mereka turut diwajibkan memakai pakaian seragam dengan logo SESB dan kad pekerja.

Beliau berkata, SESB memutuskan untuk melaksanakan semula bacaan meter di premis pengguna bagi memudahkan pengguna mendapatkan bil dengan amaun sebenar.

Katanya, hanya pengguna di lokasi PKPD kekal menggunakan bil anggaran sehingga bacaan meter dilaksanakan semula apabila situasi COVID-19 di lokasi terbabit dilaporkan pulih.

Sementara itu, Norhizami mengingatkan pengguna di seluruh negeri ini dan Wilayah Persekutuan Labuan supaya menggunakan elektrik secara berhemah sepanjang tempoh PKPB.

“Memandangkan sepanjang tempoh itu kebanyakan pengguna berada di rumah berkemungkinan penggunaan elektrik juga bertambah dan menyebabkan bil elektrik turut meningkat.

“Oleh itu, penggunaan elektrik secara berhemah amatlah digalakkan. Pengguna juga dinasihatkan untuk mendaftar dalam sistem perkhidmatan pelanggan secara dalam talian SESB (OCS) bagi memudahkan penyaluran info berkaitan bil,” katanya.

Katanya pendaftaran boleh dilakukan melalui pautan https://ocs.sesb.com.my untuk mengetahui jumlah terkini bil elektrik termasuk diskaun yang diberikan mengikut kategori ditetapkan.

Pengguna yang menghadapi masalah berkaitan bil atau kerumitan untuk mendaftar masuk ke OCS SESB boleh terus menghubungi SESB Careline di talian 088- 515000 atau melalui aplikasi Whatsapp di talian 019- 852 5427.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Kes Culik & Bunuh Untuk Ambil Organ Pernah Dilaporkan

KOTA KINABALU: Polis mengesahkan pesanan suara berantai yang tular di aplikasi media sosial kononnya wujud kegiatan menculik dan membunuh untuk mengambil organ dalaman kanak-kanak di daerah ini sebagai maklumat palsu.

Ketua Polis Daerah Kota Kinabalu Asisten Komisioner Habibi Majinji menegaskan bahawa dakwaan pesanan suara yang ditularkan itu sebagai tidak berasas malah tidak bertanggungjawab.

“Kita belum pernah menerima laporan mengenai kes sebegini di Kota Kinabalu dan sepatutnya orang awam menghubungi polis untuk mendapatkan kepastian terlebih dahulu.

“Jangan sesuka hati menularkan (maklumat palsu), lebih-lebih lagi apabila intipati pesanannya boleh menimbulkan kegemparan dan kebimbangan masyarakat,” katanya.

Habibi berkata demikian semasa dihubungi Utusan Borneo di sini, semalam, dan meminta orang awam supaya tidak mudah terpedaya dengan penularan mesej berkenaan.

Ditanya jika pesanan suara itu juga mengandungi mesej palsu serupa seperti yang pernah tular beberapa tahun lepas di negeri ini, beliau berkata perkara itu bukan satu masalah.

“Lebih penting, pesanan suara yang berdurasi selama satu minit 49 saat itu boleh mengundang panik orang awam, khususnya golongan ibu bapa dan penjaga,” katanya.

Beliau berkata penyebaran maklumat palsu sehingga menyebabkan ketakutan atau kegentaran kepada orang awam boleh didakwa mengikut Seksyen 505 Kanun Keseksaan yang memperuntukkan hukuman penjara dua tahun atau denda atau kedua-duanya sekali.

Malah, penggunaan media sosial sebagai medium penularan berita atau maklumat palsu pula boleh didakwa mengikut Seksyen 233 Akta Komunikasi dan Multimedia 1998.

Jika sabit kesalahan, mereka yang didapati bersalah boleh dijatuhkan hukuman penjara maksimum satu tahun atau denda tidak lebih RM50,000, atau kedua-duanya sekali.


Potong Telinga Isteri Tak Masak

Sulawesi: Seorang suami hilang pertimbangan dengan memotong sebahagian telinga isterinya kerana gagal menyediakan makanan, Isnin lalu.

Kejadian di Desa Bukit Sutra itu dilakukan Hasdi, 43, terhadap isterinya yang berusia 39 tahun itu.

Kompas.com melaporkan suspek dipercayai menoreh telinga isterinya selepas berang melihat tiada makanan disediakan di rumah pasangan itu.

Ketika disoal siasat, Boco mengakui bertindak sedemikian untuk memberi pengajaran kepada isterinya.

Hasdi memaklumkan kepada polis dia hilang pertimbangan selepas mengetahui isterinya pergi ke rumah jiran tanpa menyiapkan makanan untuknya.

“Saya berikan dia peringatan agar tidak melakukan perbuatan sama selepas ini, namun paha saya ditendang.

“Saya menarik telinga isteri sebelum mencederakannya,” kata Hasdi ketika disoal siasat.

Ketua Polis Larompong, Iptu Syarif Sikati berkata, suspek ditahan ketika bersembunyi dalam sebuah rumah di Dusun Salobunga.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Stacy Hamil Tujuh Bulan

KUALA LUMPUR: Spekulasi kehamilan Stacy terjawab apabila penyanyi itu mengesahkan dirinya berbadan dua.

Stacy atau nama sebenar, Ummu Shaikhah Stacy Anam, 32, memberitahu, kandungannya mencecah tujuh bulan dan dijangka bersalin, Ogos depan.

“Iya, saya hamil… Sudah tujuh bulan. Terima kasih kepada semua yang mendoakan. Jika diikutkan, saya sudah tidak mampu untuk ‘cover’ lagi perut yang sudah ke depan.

“Ada video baharu yang dimuat naik ketika bercuti di Sabah bersama suami dan dua anak. Dalam rakaman itu, saya kelihatan cuba ‘cover’ perut. Sempatlah juga bercuti dengan berbadan dua.

“Namun, akhirnya, saya tidak dapat lagi tahan perut… Dilepaskan sahaja perut yang sudah memboyot ke depan itu,” katanya kepada BH Online.

Sejak beberapa bulan lalu, netizen mula membuat spekulasi kemungkinan Stacy hamil melalui beberapa perkongsian videonya.

Stacy berkata, dia tidak merahsiakan kehamilannya jika ditanya.

“Sebelum ini, ramai mendoakan keadaan saya baik-baik sahaja. Keluarga pun bertanya soalan sama ada saya hamil atau sebaliknya.

“Jika diikutkan, ada yang sudah tahu saya hamil. Saya pun tidak berahsia kalau ada bertanya.

“Sekarang, saya tinggal dua bulan untuk bersalin. Diharapkan segala-galanya dipermudahkan,” katanya.

Stacy turut berharap dikurniakan cahaya mata lelaki kali ini.

“Sudah ada dua ‘heroin’ yang semakin membesar depan mata. Jadi, kalau ada rezeki, dapat ‘boy’, bagus juga. Namun, saya dan Akim terbuka soal jantina anak,” katanya.

Akim dan Stacy mendirikan rumah tangga di Kota Kinabalu, Sabah pada 2016. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sah, Boleh Keluar RM10,000 Daripada Akaun 1 KWSP

KUALA LUMPUR: Program i-Sinar Kumpulan Wang Simpanan Pekerja (KWSP) kini dibuka dan diperluaskan kepada semua ahli yang terjejas pendapatan mereka.

Menteri Kewangan Tengku Datuk Seri Zafrul Tengku Abdul Aziz berkata, tidak kira sama ada disebabkan hilang pekerjaan atau terkurang pendapatan mereka tahun ini, pencarum layak memohon untuk membuat pengeluaran daripada akaun satu KWSP.

“Tanpa mengira sama ada ahli pekerja sektor formal atau bekerja sendiri, aktif mencarum atau tidak, selagi terjejas pendapatan dengan ketara, bolehlah mengeluarkan simpanan dari akaun satu KWSP.

“Daripada dua juta ahli yang layak sebelum ini, i-Sinar kini kita buka kepada lebih lapan juta ahli.

“Tambahan pula, had pengeluaran i-Sinar juga dinaikkan daripada RM6,000 kepada RM10,000 membabitkan peruntukan RM70 bilion,” katanya pada sesi penggulungan Rang Undang-undang Perbekalan 2021 (Belanjawan 2021) peringkat dasar di Dewan Rakyat, hari ini.

Menurutnya, pemohon cuma perlu memohon dalam talian atau hadir di mana-mana pejabat KWSP dengan menunjukkan bukti kehilangan pekerjaan, notis cuti tanpa gaji, potongan gaji, elaun atau bayaran lebihan masa dan pengurangan pendapatan jika bekerja sendiri.

“Pada Mac tahun ini, disebabkan keadaan yang luar biasa, kerajaan inilah yang pertama sekali membenarkan pengeluaran daripada akaun dua KWSP melalui program i-Lestari.

“Seramai 4.7 juta rakyat dibenar mengeluarkan simpanan akaun dua sehingga RM6,000.

“Selain itu, melalui ucapan Belanjawan 2021, kerajaan mengumumkan bantuan khas ‘one-off’ kepada petugas barisan hadapan kesihatan sebanyak RM500,” katanya.

Menurutnya, sepanjang perbahasan, pihaknya mendengar cadangan daripada pelbagai mengenai perlunya mempertimbangkan bantuan khas untuk barisan hadapan yang lain yang turut bertugas dengan penuh dedikasi dan komitmen.

“Justeru, ingin saya umumkan kerajaan bersetuju untuk memanjangkan bantuan khas secara one-off kepada semua petugas barisan hadapan lain sebanyak RM300.

“Selain itu, Kementerian Kewangan akan menyalurkan dana tambahan berjumlah RM50 juta lagi menggunakan Kumpulan Wang Covid-19 (KWC) untuk Sabah pada Disember 2020,” katanya.

Katanya, selain itu kerajaan akan memperluaskan lagi kategori penerima pemberian one-off RM500 Pingat Jasa Pahlawan Negara kepada kategori pesara dan bekas polis dengan implikasi penerima tambahan dianggarkan seramai 40,000 orang lagi.

“Ini menjadikan jumlah penerima pemberian one-off ini seramai 80,000 orang dengan anggaran implikasi kewangan sebanyak RM40 juta.

“Selain itu, kerajaan juga mencadangkan kenaikan kadar Elaun Sara Hidup Nelayan Darat (ESHND) daripada RM200 kepada RM250 sebulan bagi 3,400 nelayan darat yang berdaftar.

“Seperti yang dipohon oleh YB Baling, saya ingin mengesahkan Bantuan Musim Tengkujuh (BMT) akan diteruskan dengan bayaran RM300 sebulan akan dibayar pada Disember 2020, Januari 2021 dan Disember 2021, kepada pekebun kecil yang layak di bawah Pihak Berkuasa Kemajuan Pekebun Kecil Perusahaan Getah (RISDA) dan Lembaga Industri Getah Sabah (LIGS),” katanya.

Seterusnya, Tengku Zafrul berkata, kerajaan menggalakkan pemilik bangunan atau ruang perniagaan yang menikmati penangguhan atau moratorium bayaran balik pinjaman selama enam bulan untuk mengambil tindakan sewajarnya untuk mengurangkan bebanan sewa premis perniagaan yang ditanggung oleh golongan Perusahaan Kecil dan Sederhana (PKS) yang menyewa.

“Melalui Pakej Rangsangan PENJANA, pemilik premis perniagaan atau pemberi sewa yang memberikan pengurangan atau pelepasan sewa kepada penyewa premis perniagaan yang terdiri daripada PKS akan diberi potongan cukai khas tetapi ini berakhir pada September 2020.

“Potongan ini tertakluk kepada syarat pengurangan sewa hendaklah sekurang-kurangnya 30 peratus daripada kadar sewa asal bagi tempoh itu,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Annuar Musa Diarah Jalani Kuarantin Di Kota Kinabalu

KUALA LUMPUR: Setiausaha Agung Barisan Nasional (BN) Annuar Musa dikehendaki menjalani kuarantin di Kota Kinabalu, Sabah setelah menjadi kontak rapat ahli Majlis Tertinggi Umno Mohd Razlan Rafii yang disahkan positif Covid-19.

Menteri Wilayah Persekutuan itu memaklumkan beliau menerima perintah pengawasan dan pemerhatian bagi kontak jangkitan Covid-19 dari Pejabat Kesihatan Kota Kinabalu, semalam.

“Dengan perintah ini, saya dikehendaki menjalani kuarantin di kediaman di Kota Kinabalu bagi tempoh tertentu,” katanya dalam kenyataan di Facebook.

Annuar berkata beliau menjalani ujian RT-PCR di Hospital Kuala Lumpur (HKL) 2 hari lepas dan disahkan negatif.

Katanya, beliau menjalani satu lagi ujian oleh Jabatan Kesihatan Kota Kinabalu semalam dan keputusan dijangka diperoleh dalam masa terdekat.

Justeru, Annuar berkata, beliau terpaksa membatalkan kesemua jadual termasuk ceramah perdana bersama Perdana Menteri Muhyiddin Yassin malam ini, selain lawatan ke Pitas dan Kota Belud hari ini.

“Saya akan terus bertugas dari kediaman saya dan akan berkomunikasi dengan semua peringkat jentera seperti biasa,” katanya yang juga merupakan koordinator BN bagi pilihan raya negeri Sabah.- FMT